               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 414 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Λιθουανίας για το 2018και τη διατύπωση γνώμης του Συμβουλίου σχετικά με το πρόγραμμα σταθερότητας της Λιθουανίας για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Λιθουανίας για το 2018

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Λιθουανίας για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Λιθουανία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ»).

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Λιθουανία θα πρέπει να διασφαλίσει την πλήρη και έγκαιρη εφαρμογή της σύστασης για την οικονομική πολιτική της ζώνης του ευρώ, όπως αποτυπώνεται στις κατωτέρω συστάσεις, και ιδίως στη σύσταση 1.

               (3)Η έκθεση χώρας του 2018 για τη Λιθουανία
                  4
                δημοσιεύτηκε στις 7 Μαρτίου 2018. Στην έκθεση αξιολογήθηκε η πρόοδος της Λιθουανίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Λιθουανίας ως προς την επίτευξη των εθνικών στόχων της στρατηγικής «Ευρώπη 2020».

               (4)Στις 26 Απριλίου 2018, η Λιθουανία υπέβαλε το εθνικό πρόγραμμα μεταρρυθμίσεων για το 2018 και στις 30 Απριλίου το πρόγραμμα σταθερότητας για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  6
               .

               (6)Η Λιθουανία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας για το 2018, η κυβέρνηση σχεδιάζει να διατηρήσει ονομαστικό πλεόνασμα ύψους 0,6 % του ΑΕΠ από το 2018 έως το 2020, πριν από την προβλεπόμενη μείωσή του στο 0,3 % του ΑΕΠ το 2021. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα ύψους 1 % του ΑΕΠ— σχεδιάζεται να τηρηθεί καθ’ όλη την περίοδο του προγράμματος. Το 2016 και το 2017, εγκρίθηκε επίσης για τη Λιθουανία προσωρινή απόκλιση λόγω της εφαρμογής της συστημικής συνταξιοδοτικής μεταρρύθμισης και λόγω των διαρθρωτικών μεταρρυθμίσεων. Οι εν λόγω αποκλίσεις μεταφέρονται για περίοδο τριών ετών. Σύμφωνα με το πρόγραμμα σταθερότητας για το 2018, ο δείκτης χρέους της γενικής κυβέρνησης ως προς το ΑΕΠ αναμένεται να υποχωρήσει από το 39,7 % του ΑΕΠ το 2017 στο 35,3 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των προβλεπόμενων στόχων για το πλεόνασμα από το 2019 και μετά.

               (7)Στις 11 Ιουλίου 2017, το Συμβούλιο συνέστησε στη Λιθουανία για το 2017 να παραμείνει στον μεσοπρόθεσμο δημοσιονομικό στόχο της το 2018, λαμβανομένων υπόψη των περιθωρίων που συνδέονται με την υλοποίηση της συστημικής συνταξιοδοτικής μεταρρύθμισης και των διαρθρωτικών μεταρρυθμίσεων για τις οποίες έχει χορηγηθεί προσωρινή απόκλιση. Αυτό συνάδει με μέγιστο ονομαστικό ρυθμό αύξησης των καθαρών πρωτογενών δημόσιων δαπανών
                  7
                ύψους 6,4 % το 2018, ποσοστό που αντιστοιχεί σε επιτρεπόμενη επιδείνωση του διαρθρωτικού ισοζυγίου της τάξης του 0,6 % του ΑΕΠ. Με βάση τις εαρινές προβλέψεις της Επιτροπής του 2018, το διαρθρωτικό έλλειμμα της Λιθουανίας προβλέπεται να ανέλθει στο 0,7 % του ΑΕΠ το 2018 και στο 0,6 % του ΑΕΠ το 2019. Επομένως, το διαρθρωτικό ισοζύγιο προβλέπεται να παραμείνει σε επίπεδο υψηλότερο από τον μεσοπρόθεσμο δημοσιονομικό στόχο και για τα δύο έτη. Γενικά, το Συμβούλιο είναι της γνώμης ότι η Λιθουανία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019.

               (8)Τα έσοδα από τους περιβαλλοντικούς φόρους και τους περιοδικούς φόρους ακίνητης περιουσίας παραμένουν κάτω από τον μέσο όρο της ΕΕ. Η Λιθουανία προέβη σε μεταρρύθμιση του οικείου συστήματος φορολόγησης της ακίνητης περιουσίας, με την οποία εισάγεται ένα στοιχείο προοδευτικότητας στο σύστημα, και κατάργησε τις απαλλαγές από τους ειδικούς φόρους κατανάλωσης για τον άνθρακα και τον οπτάνθρακα που χρησιμοποιούνται για θέρμανση. Ωστόσο, υπάρχει περιθώριο διεύρυνσης της φορολογικής βάσης σε πηγές που είναι λιγότερο επιζήμιες για την ανάπτυξη. Αν και η Λιθουανία έχει σημειώσει πρόοδο τα τελευταία έτη όσον αφορά τη βελτίωση της είσπραξης των φόρων, η υστέρηση των εσόδων από την είσπραξη του φόρου προστιθεμένης αξίας εξακολουθεί να είναι από τις μεγαλύτερες στην ΕΕ. Η Λιθουανία λαμβάνει περαιτέρω μέτρα για την καταπολέμηση της φοροδιαφυγής και τη βελτίωση της φορολογικής συμμόρφωσης και τα προσφάτως εφαρμοσθέντα μέτρα φαίνεται να έχουν θετικά πρώτα αποτελέσματα. Η περαιτέρω ενίσχυση της φορολογικής συμμόρφωσης θα αυξήσει τα έσοδα του προϋπολογισμού και θα συμβάλει στη βελτίωση του δίκαιου χαρακτήρα του φορολογικού συστήματος.

               (9)Με την καθιέρωση νέας μεθόδου τιμαριθμικής αναπροσαρμογής των συντάξεων το 2018, η οποία συνδέει τις συντάξεις με την αύξηση του μισθολογικού κόστους, οι δημόσιες συνταξιοδοτικές δαπάνες ως ποσοστό του ΑΕΠ προβλέπεται να παραμείνουν σταθερές έως το 2040. Έτσι θα διασφαλιστεί η δημοσιονομική βιωσιμότητα του συνταξιοδοτικού συστήματος της Λιθουανίας. Ωστόσο, αυτό οφείλεται σε μεγάλο βαθμό στη μείωση του δείκτη παροχών, δεδομένου ότι το συνολικό μισθολογικό κόστος προβλέπεται να αυξηθεί με βραδύτερο ρυθμό απ’ ό,τι οι μισθοί λόγω της ταχείας συρρίκνωσης του πληθυσμού σε ηλικία εργασίας. Το γεγονός αυτό προκαλεί ανησυχίες σχετικά με την επάρκεια των συντάξεων, οι οποίες είναι ήδη από τις χαμηλότερες στην ΕΕ. Επίσης, δεν είναι σαφές το πώς θα λειτουργήσει στην πράξη η εν λόγω μεταρρύθμιση, καθώς η κυβέρνηση έχει τη νομική υποχρέωση να προτείνει μέτρα σε περίπτωση μείωσης του ποσοστού αναπλήρωσης. Εάν το ποσοστό αναπλήρωσης παραμείνει αμετάβλητο, οι συνολικές συνταξιοδοτικές δαπάνες ως ποσοστό του ΑΕΠ θα αυξηθούν κατά σχεδόν 45 % έως το τέλος της δεκαετίας του 2040, ασκώντας πιέσεις στα δημόσια οικονομικά. Ως εκ τούτου, είναι σημαντικό να αποσαφηνιστούν οι νομικές αβεβαιότητες σε σχέση με τη συνταξιοδοτική νομοθεσία και να διασφαλιστεί η μακροπρόθεσμη δημοσιονομική βιωσιμότητα του συνταξιοδοτικού συστήματος, με παράλληλη αντιμετώπιση της χαμηλής του επάρκειας.

               (10)Αυξάνεται ταχέως η στενότητα της αγοράς εργασίας λόγω της ισχυρής οικονομικής ανάπτυξης, αλλά και λόγω των δυσμενών δημογραφικών εξελίξεων και της μετανάστευσης, που έχουν ήδη προκαλέσει ελλείψεις δεξιοτήτων. Μια τέτοια κατάσταση απαιτεί ένα σύστημα εκπαίδευσης και κατάρτισης ικανό να παρέχει κατάλληλες δεξιότητες σε όλους. Αν και οι μεταρρυθμίσεις που ξεκίνησαν το προηγούμενο έτος κινούνται προς τη σωστή κατεύθυνση, είναι σημαντικό η Λιθουανία να τις εφαρμόσει για να βελτιώσει τα αποτελέσματα του οικείου συστήματος εκπαίδευσης και κατάρτισης. Οι κανόνες χρηματοδότησης και πιστοποίησης που ισχύουν για την τριτοβάθμια εκπαίδευση της Λιθουανίας συμβάλλουν στην αύξηση του αριθμού των ατόμων που έχουν ολοκληρώσει την τριτοβάθμια εκπαίδευση, αλλά ταυτόχρονα εγείρουν ανησυχίες σχετικά με την ποιότητα, τον κατακερματισμό και τη συνάφειά της με την αγορά εργασίας. Η εν εξελίξει ενοποίηση των πανεπιστημίων, εάν συνοδευτεί από αλλαγές στους κανόνες πιστοποίησης και χρηματοδότησης, αναμένεται να συμβάλει στην αντιμετώπιση των σημερινών προκλήσεων. Επιπλέον, οι συνεχείς δημογραφικές πιέσεις έχουν επηρεάσει την αποδοτικότητα του εκπαιδευτικού συστήματος και καθιστούν πιο επιτακτική την ανάγκη να παρέχεται ισότιμη πρόσβαση σε ποιοτική και χωρίς αποκλεισμούς εκπαίδευση. Για να αντιμετωπιστούν οι κάτω του μέσου όρου επιδόσεις των μαθητών της Λιθουανίας στις βασικές δεξιότητες, χρειάζονται μεταρρυθμίσεις στην αρχική κατάρτιση, τη σταδιοδρομία και τις συνθήκες εργασίας των εκπαιδευτικών, σε συνδυασμό με άλλες μεταρρυθμίσεις επικεντρωμένες στην ποιότητα.

               (11)Η χαμηλή συμμετοχή των ενηλίκων στη μάθηση στη Λιθουανία δείχνει ότι η εκπαίδευση των ενηλίκων εξακολουθεί να είναι ανεπαρκώς ανεπτυγμένη και δεν επιτρέπει στην οικονομία να αποκομίσει οφέλη από την αναβάθμιση των δεξιοτήτων, την καινοτομία και την καλύτερη ενσωμάτωση των μειονεκτουσών ομάδων στην αγορά εργασίας (π.χ. των μεγαλύτερων σε ηλικία, των άνεργων ή των οικονομικά μη ενεργών ενηλίκων). Παρά τις επενδύσεις σε υποδομές, το περιεχόμενο των προγραμμάτων επαγγελματικής εκπαίδευσης και κατάρτισης είναι συχνά παρωχημένο, ενώ θα μπορούσε να υπάρχει καλύτερη ευθυγράμμιση με τις ανάγκες των τοπικών και περιφερειακών αγορών εργασίας. Η μάθηση στον χώρο της εργασίας βρίσκεται ακόμη σε αρχικό στάδιο και θα μπορούσε να επεκταθεί. Τα ενεργητικά μέτρα πολιτικής για την αγορά εργασίας περιλαμβάνουν ευρύτερη προσφορά κατάρτισης, αλλά η προσφορά αυτή θα μπορούσε να ενισχυθεί περαιτέρω. Οι πρόσφατες μεταρρυθμίσεις και τα πρόσφατα μέτρα στον συγκεκριμένο τομέα δεν είχαν σημαντικά αποτελέσματα μέχρι στιγμής. Σε ένα ευρύτερο πλαίσιο, η ενίσχυση της ικανότητας των κοινωνικών εταίρων είναι σημαντική για να ενθαρρυνθεί η συμμετοχή τους.

               (12)Εξακολουθούν να υπάρχουν προβλήματα όσον αφορά τα αποτελέσματα στον τομέα της ιατροφαρμακευτικής περίθαλψης· τα προβλήματα αυτά έχουν αρνητικό αντίκτυπο στην παραγωγικότητα, την ανταγωνιστικότητα της οικονομίας και την ποιότητα ζωής. Η παροχή υπηρεσιών υγείας εξακολουθεί να έχει ως επίκεντρο τα νοσοκομεία σε υπερβολικό βαθμό, αφήνοντας περιθώρια για περαιτέρω ενίσχυση της πρωτοβάθμιας περίθαλψης. Ο περαιτέρω εξορθολογισμός των πόρων σε συνδυασμό με μέτρα για τη βελτίωση της ποιότητας τόσο της νοσοκομειακής όσο και της πρωτοβάθμιας περίθαλψης είναι καθοριστικής σημασίας για να καταστεί η ιατροφαρμακευτική περίθαλψη πιο αποτελεσματική. Οι πολιτικές για την πρόληψη των ασθενειών και την προαγωγή της υγείας αναμένεται να περιορίσουν τις επικίνδυνες συμπεριφορές πιο δραστικά και γρήγορα. Ωστόσο, η κλίμακα των εν λόγω πολιτικών εξακολουθεί να είναι μικρή, ενώ η διατομεακή συνεργασία δεν έχει αναπτυχθεί κατάλληλα και η λογοδοσία για τα αποτελέσματα δεν έχει ενσωματωθεί επαρκώς σε επίπεδο τοπικής αυτοδιοίκησης. Ο υψηλός βαθμός εξάρτησης από τις άμεσες πληρωμές από τους ασθενείς, το χαμηλό επίπεδο των δαπανών για την υγεία και η μη αποδοτική κατανομή των πόρων περιορίζουν την αποδοτικότητα του συστήματος ιατροφαρμακευτικής περίθαλψης.

               (13)Το υψηλό ποσοστό των ατόμων που αντιμετωπίζουν κίνδυνο φτώχειας ή κοινωνικού αποκλεισμού, σε συνδυασμό με τη μεγάλη εισοδηματική ανισότητα, εξακολουθούν να αποτελούν μείζονες προκλήσεις για τη Λιθουανία, οι οποίες επηρεάζουν αρνητικά τις προοπτικές οικονομικής ανάπτυξης της χώρας. Επίσης, απειλούν την κοινωνική συνοχή και θα μπορούσαν να ενισχύσουν τη μετανάστευση στο εξωτερικό. Παρά τη συνεχή οικονομική ανάπτυξη, οι ηλικιωμένοι, τα άτομα με αναπηρία, τα παιδιά, οι μονογονεϊκές οικογένειες και οι άνεργοι αντιμετωπίζουν τον υψηλότερο κίνδυνο φτώχειας και κοινωνικού αποκλεισμού. Η διορθωτική ισχύς του λιθουανικού συστήματος φορολογίας και παροχών είναι από τις χαμηλότερες στην ΕΕ. Παρότι έχουν ληφθεί ορισμένα σημαντικά αρχικά μέτρα για την καταπολέμηση της φτώχειας και της εισοδηματικής ανισότητας, η χώρα έχει ακόμη να διανύσει πολύ δρόμο μέχρι τη σύγκλιση με τους μέσους όρους της ΕΕ όσον αφορά τη φτώχεια και την εισοδηματική ανισότητα. Η σχετικά υψηλή φορολογική επιβάρυνση των ατόμων με χαμηλό εισόδημα μπορεί να περιορίσει το κίνητρό τους για εργασία και να αυξήσει τον κίνδυνο της φτώχειας και των ανισοτήτων. Τα επίπεδα φτώχειας και ανισότητας θα μπορούσαν να μειωθούν με την παροχή κινήτρων για συμμετοχή στην αγορά εργασίας, ιδίως των ατόμων που ανήκουν σε ευπαθείς ομάδες και των ατόμων με χαμηλό εισόδημα, και με την αύξηση της διορθωτικής ισχύος του συστήματος φορολογίας και παροχών σε συνδυασμό με καλύτερη είσπραξη των φόρων. Τα εν λόγω μέτρα θα μπορούσαν επίσης να αυξήσουν την κοινωνική δικαιοσύνη.

               (14)Μετά από μια περίοδο υποτονικότητας από το 2012, η παραγωγικότητα παρουσίασε ανάκαμψη το 2017, με αποτέλεσμα να αμβλυνθούν οι πιέσεις στην ανταγωνιστικότητα κόστους. Ωστόσο, η βελτίωση αυτή οφείλεται σε μεγάλο βαθμό στον ιδιωτικό τομέα. Σημειώθηκε περιορισμένη μόνο πρόοδος όσον αφορά τη βελτίωση της αποδοτικότητας των δημόσιων επενδύσεων. Ειδικότερα, η αποδοτικότητα των δημόσιων δαπανών Ε&Α και η συνεργασία μεταξύ των επιχειρήσεων και του επιστημονικού κόσμου παραμένουν σε χαμηλά επίπεδα. Επιπλέον, οι δημόσιες επενδύσεις στον τομέα της έρευνας και ανάπτυξης, μειώθηκαν σημαντικά το 2016. Ο κατακερματισμός του συντονισμού και της διακυβέρνησης της πολιτικής για την έρευνα και την καινοτομία οδηγεί σε αναποτελεσματικότητα και εμποδίζει τις επιχειρήσεις να αξιοποιήσουν πλήρως τα οφέλη των διαφόρων καθεστώτων στήριξης. Η περαιτέρω πρόοδος στο πλαίσιο της εν εξελίξει μεταρρύθμισης της οργάνωσης και της χρηματοδότησης του τομέα της δημόσιας έρευνας αναμένεται να συμβάλει στην καλύτερη αξιοποίηση των διαθέσιμων πόρων.

               (15)Η Λιθουανία έχει πραγματοποιήσει πρόοδο όσον αφορά την ενίσχυση του πλαισίου πρόληψης της διαφθοράς, θεσπίζοντας νομοθεσία για τις ομάδες συμφερόντων και την προστασία των μαρτύρων δημοσίου συμφέροντος για τους εργαζομένους τόσο του δημόσιου όσο και του ιδιωτικού τομέα. Ωστόσο, η εφαρμογή της νομοθεσίας εξακολουθεί να αποτελεί πρόκληση. Η διαφθορά στον τομέα της υγείας συνεχίζει να προκαλεί ανησυχία, παρά τα αξιέπαινα αποτελέσματα του προγράμματος «καθαρά χέρια» της κυβέρνησης.

               (16)Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Λιθουανίας και τη δημοσίευσε στην έκθεση του 2018 για τη χώρα. Επίσης αξιολόγησε το πρόγραμμα σταθερότητας για το 2018 και το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί προς τη Λιθουανία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Λιθουανία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (17)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και είναι της γνώμης ότι η Λιθουανία αναμένεται να συμμορφωθεί με το Σύμφωνο Σταθερότητας και Ανάπτυξης.

               ΣΥΝΙΣΤΑ στη Λιθουανία να λάβει μέτρα το 2018 και το 2019 προκειμένου:

               1.Να βελτιώσει τη φορολογική συμμόρφωση και να διευρύνει τη φορολογική βάση σε πηγές λιγότερο επιζήμιες για την ανάπτυξη. Να διασφαλίσει τη μακροπρόθεσμη βιωσιμότητα του συνταξιοδοτικού συστήματος, αντιμετωπίζοντας παράλληλα το ζήτημα της επάρκειας των συντάξεων.

               2.Να βελτιώσει την ποιότητα, την αποδοτικότητα και τη συνάφεια της εκπαίδευσης και κατάρτισης με την αγορά εργασίας, συμπεριλαμβανομένης της εκπαίδευσης ενηλίκων. Να βελτιώσει τις επιδόσεις του συστήματος ιατροφαρμακευτικής περίθαλψης με την περαιτέρω μετατόπιση από τη νοσοκομειακή στην εξωνοσοκομειακή περίθαλψη, ενισχύοντας τα μέτρα πρόληψης των ασθενειών, μεταξύ άλλων και σε τοπικό επίπεδο, και αυξάνοντας την ποιότητα και την οικονομική προσιτότητα της περίθαλψης. Να βελτιώσει τον σχεδιασμό του συστήματος φορολογίας και παροχών με στόχο τη μείωση της φτώχειας και της εισοδηματικής ανισότητας.

               3.Να ενθαρρύνει την αύξηση της παραγωγικότητας βελτιώνοντας την αποδοτικότητα των δημόσιων επενδύσεων, διασφαλίζοντας τον αποτελεσματικό κυβερνητικό συντονισμό της πολιτικής έρευνας και καινοτομίας και αντιμετωπίζοντας τα κενά και τις ανεπάρκειες των δημόσιων μέτρων για τη στήριξη της συνεργασίας μεταξύ επιστημονικού κόσμου και βιομηχανίας.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 414 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 213 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

                     (6)

                        COM(2014) 494 final.

                     (7)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 415 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων του Λουξεμβούργου για το 2018και τη διατύπωση γνώμης του Συμβουλίου σχετικά με το πρόγραμμα σταθερότητας του Λουξεμβούργου για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων του Λουξεμβούργου για το 2018

                  και τη διατύπωση γνώμης του Συμβουλίου σχετικά με το πρόγραμμα σταθερότητας του Λουξεμβούργου για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της επιτροπής απασχόλησης,

               Έχοντας υπόψη τη γνώμη της οικονομικής και δημοσιονομικής επιτροπής,

               Έχοντας υπόψη τη γνώμη της επιτροπής κοινωνικής προστασίας,

               Έχοντας υπόψη τη γνώμη της επιτροπής οικονομικής πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη της τον ευρωπαϊκό πυλώνα κοινωνικών δικαιωμάτων, όπως διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή εξέδωσε και την έκθεση του μηχανισμού επαγρύπνησης, στην οποία το Λουξεμβούργο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ»).

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, το Λουξεμβούργο θα πρέπει να διασφαλίσει την πλήρη και έγκαιρη εφαρμογή της σύστασης για την οικονομική πολιτική της ζώνης του ευρώ, όπως αντικατοπτρίζεται στις κατωτέρω συστάσεις 1 και 2.

               (3)Η έκθεση χώρας του 2018 για το Λουξεμβούργο
                  4
                δημοσιεύθηκε στις 7 Μαρτίου 2018. Στην έκθεση αξιολογήθηκε εν μέρει η πρόοδος όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος του Λουξεμβούργου ως προς την επίτευξη των εθνικών στόχων της στρατηγικής «Ευρώπη 2020».

               (4)Στις 30 Απριλίου 2018, το Λουξεμβούργο υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σταθερότητας για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, όπου είναι αναγκαίο για τη στήριξη της εφαρμογής σχετικών συστάσεων του Συμβουλίου
                  5
               , η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περισσότερες λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με τα μέτρα που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  6
               .

               (6)Το Λουξεμβούργο υπόκειται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας για το 2018 η κυβέρνηση σχεδιάζει μείωση του ονομαστικού πλεονάσματος από 1,5 % του ΑΕΠ το 2017 στο 0,2 % του ΑΕΠ το 2018 και στη συνέχεια σχεδόν σταθερή αύξηση, έως ότου επιτευχθεί πλεόνασμα ύψους 2,4 % του ΑΕΠ το 2022. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 0,5% του ΑΕΠ— εξακολουθεί να τηρείται με ένα περιθώριο απόκλισης καθ’ όλη την περίοδο του προγράμματος. Σύμφωνα με το πρόγραμμα σταθερότητας για το 2018, ο δείκτης χρέους γενικής κυβέρνησης προς το ΑΕΠ αναμένεται να παραμείνει αρκετά κάτω από το 60 % του ΑΕΠ, που είναι η τιμή αναφοράς της Συνθήκης. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευνοϊκό για την περίοδο μέχρι το 2020 και ευλογοφανές για την μετέπειτα περίοδο. Με βάση τις εαρινές προβλέψεις του 2018 της Επιτροπής, το διαρθρωτικό ισοζύγιο προβλέπεται να καταγράψει πλεόνασμα της τάξης του 0,8 % του ΑΕΠ το 2018 και 0,3 % του ΑΕΠ το 2019, ήτοι χαμηλότερο, ιδίως για το 2019, σε σχέση με το πρόγραμμα σταθερότητας για το 2018, αλλά πάνω από τον μεσοπρόθεσμο δημοσιονομικό στόχο. Συνολικά, το Συμβούλιο είναι της γνώμης ότι το Λουξεμβούργο προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019.

               (7)Η οικονομία του Λουξεμβούργου εξακολουθεί να αναπτύσσεται με εύρωστο τρόπο και έχει καλύτερες επιδόσεις από τον μέσον όρο της ζώνης του ευρώ από την παγκόσμια ύφεση του 2009 και μετά. Ο χρηματοπιστωτικός τομέας παραμένει η βασική κινητήρια δύναμη για την οικονομική ανάπτυξη και εξακολουθεί να είναι υγιής και αποδοτικός. Τούτο μεταφράζεται σε σημαντικά πλεονάσματα τόσο στο ισοζύγιο υπηρεσιών όσο και στο συνολικό ισοζύγιο τρεχουσών συναλλαγών. Η σχετική συμβολή του εξωτερικού τομέα στην αύξηση του πραγματικού ΑΕΠ ανήλθε σε 61 % κατά μέσον όρο για την περίοδο 2013-2016, παρά τα επανειλημμένα αρνητικά εμπορικά ισοζύγια. Το Λουξεμβούργο είναι καθαρός δανειστής στην αλλοδαπή και, στο τέλος του 2016, το ακαθάριστο σύνολο απαιτήσεων και υποχρεώσεων έναντι του εξωτερικού ανήλθε σε 10,5 τρισεκατομμύρια EUR. Οι εθνικές αρχές έχουν λάβει περαιτέρω μακροπροληπτικά μέτρα και μέτρα εποπτείας, ενώ οι ενδιάμεσοι χρηματοπιστωτικοί οργανισμοί προσαρμόζονται στο μεταβαλλόμενο εθνικό και ενωσιακό πλαίσιο πολιτικής.

               (8)Όπως αναφέρθηκε και στη σύσταση για τη ζώνη του ευρώ για το 2018, η καταπολέμηση των στρατηγικών επιθετικού φορολογικού σχεδιασμού έχει καίρια σημασία για την πρόληψη στρεβλώσεων του ανταγωνισμού μεταξύ των επιχειρήσεων, τη δίκαιη μεταχείριση των φορολογουμένων και την προστασία των δημόσιων οικονομικών. Οι δευτερογενείς επιπτώσεις των στρατηγικών επιθετικού φορολογικού σχεδιασμού των φορολογουμένων μεταξύ κρατών μελών απαιτούν συντονισμένη δράση εθνικών πολιτικών προς συμπλήρωση της νομοθεσίας της ΕΕ. Παρά το μέγεθος του χρηματοπιστωτικού τομέα του Λουξεμβούργου, το υψηλό επίπεδο πληρωμών μερισμάτων, τόκων και δικαιωμάτων ως ποσοστό του ΑΕΠ υποδηλώνει ότι οι φορολογικοί κανόνες της χώρας χρησιμοποιούνται από εταιρείες που επιδίδονται σε επιθετικό φορολογικό σχεδιασμό. Η πλειονότητα των ξένων άμεσων επενδύσεων κατέχονται από «οντότητες ειδικού σκοπού». Η μη παρακράτηση φόρου επί εξερχομένων πληρωμών δικαιωμάτων και τόκων (που πραγματοποιούν δηλαδή μόνιμοι κάτοικοι ΕΕ προς μόνιμους κατοίκους τρίτων χωρών) και η απαλλαγή από την παρακράτηση φόρου επί πληρωμών μερισμάτων, υπό ορισμένους όρους, μπορεί να έχει ως αποτέλεσμα την πλήρη αποφυγή των φόρων επί αυτών των πληρωμών, εάν δεν υπόκεινται ούτε σε φορολογία στην περιοχή δικαιοδοσίας στην οποία υπάγεται ο αποδέκτης τους. Η Επιτροπή λαμβάνει υπόψη το θετικό μέτρο που έλαβε το Λουξεμβούργο (έγκριση φορολογικού καθεστώτος ευνοϊκού προς τα διπλώματα ευρεσιτεχνίας που ευθυγραμμίζεται προς τους διεθνείς κανόνες). Βασιζόμενη στις πρόσφατες ανταλλαγές απόψεων, η Επιτροπή θα συνεχίσει τον εποικοδομητικό διάλογο για την καταπολέμηση των στρατηγικών επιθετικού φορολογικού σχεδιασμού των φορολογουμένων.

               (9)Οι αρχές του Λουξεμβούργου επιδιώκουν εδώ και αρκετές δεκαετίες να διαφοροποιήσουν την οικονομία, αναπτύσσοντας επιλεγμένους τομείς, συμπεριλαμβανομένων των κλάδων των ΤΠΕ και του διαστήματος. Δεδομένου του υψηλού κόστους εργασίας στη χώρα, δραστηριότητες με υψηλότερη προστιθέμενη αξία προσφέρουν τη δυνατότητα αξιοποίησης εναλλακτικών πηγών ανάπτυξης. Ως εκ τούτου, η επιτυχής διαφοροποίηση της οικονομίας του Λουξεμβούργου εξαρτάται σε μεγάλο βαθμό από τους τομείς που επηρεάζονται λιγότερο από τα επίπεδα του κόστους εργασίας. Αυτοί βασίζονται σε μεγάλο βαθμό στην έρευνα και την καινοτομία, οι οποίες τείνουν να χαρακτηρίζονται από υψηλή ένταση τεχνολογίας και γνώσης. Η εν λόγω στρατηγική ενισχύθηκε πρόσφατα. Υλοποιούνται μεγάλα δημόσια επενδυτικά έργα, μεταξύ άλλων στον τομέα της Ε & Α, και λαμβάνονται μέτρα, μεταξύ άλλων ρύθμισης της αγοράς, για την ανάπτυξη αυτών των τομέων προτεραιότητας. Μεταξύ 2000 και 2016, το Λουξεμβούργο έχει πενταπλασιάσει τις δημόσιες δαπάνες Ε & Α, οι οποίες φθάνουν το 0,60 % του ΑΕΠ. Οι επενδύσεις αυτές οδήγησαν τη χώρα στην ταχεία δημιουργία δημόσιου συστήματος έρευνας που λειτουργεί εύρυθμα. Ωστόσο, ενώ οι δημόσιες επενδύσεις στην Ε & Α είναι πάνω από τον μέσον όρο της ζώνης του ευρώ, οι ιδιωτικές επενδύσεις σε Ε & Α και οι επιδόσεις στον τομέα της καινοτομίας, όπως μετρώνται με βάση τον ευρωπαϊκό πίνακα αποτελεσμάτων καινοτομίας, συνέχισαν να μειώνονται. Η διάρθρωση της οικονομίας του Λουξεμβούργου εξηγεί εν μέρει τη, συγκριτικά σε διεθνές επίπεδο, χαμηλότερη ένταση της επιχειρηματικής Ε & Α, διότι οι τομείς που αντιπροσωπεύουν το μεγαλύτερο ποσοστό του ΑΕΠ του Λουξεμβούργου (υπηρεσίες, ιδίως του χρηματοπιστωτικού τομέα) κατά παράδοση επενδύουν λιγότερο στην Ε & Α. Ωστόσο, η τάση αυτή είναι πιο έντονη στο Λουξεμβούργο σε σύγκριση με τον μέσον όρο της ΕΕ και η ένταση της επιχειρηματικής Ε & Α μειώθηκε σε 0,64 % του ΑΕΠ το 2016, από 1,5 % του ΑΕΠ το 2000. Η πτωτική τάση των ιδιωτικών επενδύσεων δείχνει ότι εξακολουθούν να υπάρχουν εμπόδια στον τομέα αυτό. Υποδηλώνει επίσης την έλλειψη αξιοποίησης των δημοσίων προσπαθειών Ε & Α για επιχειρηματικές επενδύσεις. Ως εκ τούτου, η ενίσχυση των δημόσιων ερευνητικών ικανοτήτων θα πρέπει να ενσωματωθεί καλύτερα σε μια συνολική προσέγγιση του οικοσυστήματος της καινοτομίας. Το 2017 εκδόθηκε νέος νόμος για την ανανέωση των καθεστώτων ενισχύσεων για την έρευνα, την ανάπτυξη και την καινοτομία, διευρύνοντας έτσι το πεδίο της διαθέσιμης δημόσιας ενίσχυσης.

               (10)Το Λουξεμβούργο αναμένεται να μην εκπληρώσει τον στόχο του 2020 για τη μείωση των εκπομπών αερίων του θερμοκηπίου. Η ατμοσφαιρική ρύπανση και η κυκλοφοριακή συμφόρηση κατά τις ώρες αιχμής αποτελούν σοβαρά προβλήματα για τη χώρα αυτή, οξύνοντας τις συγκεντρώσεις διοξειδίου του αζώτου και τις εκπομπές αερίων του θερμοκηπίου. Το 2015, το ήμισυ και πλέον των εκπομπών αερίων του θερμοκηπίου προήλθε από τον τομέα των μεταφορών. Η χαμηλή φορολόγηση των καυσίμων κίνησης, ο μεγάλος αριθμός εταιρικών αυτοκινήτων και το υψηλό επίπεδο των τιμών των κατοικιών περιλαμβάνονται μεταξύ των κύριων παραγόντων που αυξάνουν τη χρήση του αυτοκινήτου και τον αριθμό των διασυνοριακών εργαζομένων. Οι συντελεστές φορολογίας των καυσίμων κίνησης είναι μεταξύ των χαμηλότερων στην ΕΕ και αποτελούν κίνητρο για την αύξηση της κατανάλωσης καυσίμων, περιλαμβανομένων των διασυνοριακών πωλήσεων. Ωστόσο, με πρόσφατα μέτρα, ενθαρρύνθηκε η ανάπτυξη πιο βιώσιμης κινητικότητας, ιδίως μέσω της φορολογικής μεταρρύθμισης του 2016, αλλά και μέσω σημαντικών επενδύσεων στις δημόσιες μεταφορές. Οι πιο επείγουσες προκλήσεις είναι κυρίως η ολοκλήρωση και η αναβάθμιση των σιδηροδρομικών υποδομών.

               (11)Το Λουξεμβούργο εμμένει στη δέσμευσή του να μειώσει τους κανονιστικούς περιορισμούς στον τομέα των επιχειρηματικών υπηρεσιών. Πρόσφατα έχουν εξαγγελθεί μέτρα, ιδίως για τα επαγγέλματα του αρχιτέκτονα και του μηχανικού, και πρόσθετες μεταρρυθμίσεις για την περαιτέρω μείωση των περιορισμών σε αυτά τα δύο επαγγέλματα. Επιπλέον, με το πολυνομοσχέδιο του Μαρτίου 2017, θεσπίστηκαν μέτρα διοικητικής απλούστευσης (που καθιστούν δυνατή την οριζόντια εξέταση των διοικητικών διαδικασιών). Ωστόσο, παραμένουν σημαντικά κανονιστικά εμπόδια στον τομέα των επιχειρηματικών υπηρεσιών. Η έλλειψη ειδικής διαδικασίας για την αξιολόγηση της ισοδυναμίας των απαιτήσεων επαγγελματικής ασφάλισης, που να επιτρέπει την ισοδύναμη ασφαλιστική κάλυψη από τους παρόχους υπηρεσιών από άλλα κράτη μέλη, μπορεί να αποτελεί πηγή περιορισμών. Το επάγγελμα του δικηγόρου θίγεται ιδιαίτερα από κανονιστικές ρυθμίσεις που είναι εξαιρετικά περιοριστικές σε σύγκριση με τον μέσον όρο της ΕΕ. Το ευρύ πεδίο των δραστηριοτήτων περιορισμένης πρόσβασης επηρεάζει την παροχή συμβουλευτικών υπηρεσιών σε νομικά θέματα από δικηγόρους ή άλλους παρόχους υπηρεσιών, ειδικότερα για τις διαδικτυακές υπηρεσίες. Άλλοι περιορισμοί περιλαμβάνουν απαιτήσεις σχετικά με τη νομική μορφή και τη συμμετοχή στο εταιρικό κεφάλαιο, κανόνες περί ασυμβιβάστου, ενώ υφίστανται και πολυτομεακοί περιορισμοί.

               (12)Ωστόσο, υπάρχουν ανησυχίες αναφορικά με την μακροπρόθεσμη διατηρησιμότητα των δημόσιων οικονομικών δεδομένης της προβλεπόμενης αύξησης των δαπανών που συνδέονται με τη γήρανση του πληθυσμού. Στο Λουξεμβούργο προβλέπεται μεγάλη αύξηση του ποσοστού του πληθυσμού των ηλικιωμένων εξαρτώμενων ατόμων έως το 2070 και, σύμφωνα με τις τελευταίες προβλέψεις του Υπουργείου Κοινωνικής Ασφάλισης , το συνταξιοδοτικό σύστημα θα καταγράψει αρνητικό ισοζύγιο από το 2023. Εν τούτοις, τα παρελθόντα και τρέχοντα πλεονάσματα του συνταξιοδοτικού συστήματος διατηρούνται και τα συσσωρευμένα αποθεματικά αναμένεται να συντηρήσουν τη βιωσιμότητα του συστήματος για ακόμα μια 20ετία. Σύμφωνα με την έκθεση του 2018 για τη δημογραφική γήρανση, οι δαπάνες λόγω της γήρανσης του πληθυσμού αναμένεται να αυξηθούν κατά 13 ποσοστιαίες μονάδες του ΑΕΠ μεταξύ του 2016 και του 2070, υπερβαίνοντας τα όρια βιωσιμότητας, ιδίως λόγω των συντάξεων (8,9 ποσοστιαίες μονάδες του ΑΕΠ). Οι δαπάνες για τη μακροχρόνια φροντίδα ως ποσοστό του ΑΕΠ είναι από τις υψηλότερες μεταξύ των κρατών μελών. Παρά τη μεταρρύθμιση του 2017, αναμένεται να αυξηθούν κατά 3 ποσοστιαίες μονάδες, σε σχέση με τα σημερινά επίπεδα, έως το 2070.

               (13)Το ποσοστό απασχόλησης των ατόμων μεγαλύτερης ηλικίας παραμένει ιδιαίτερα χαμηλό και απαιτούνται περαιτέρω μέτρα για τη βελτίωση της απασχολησιμότητάς τους και των ευκαιριών τους στην αγορά εργασίας. Τούτο είναι επίσης σημαντικό ώστε να διασφαλίζεται η μακροπρόθεσμη βιωσιμότητα των δημόσιων οικονομικών. Τα καθεστώτα πρόωρης συνταξιοδότησης, που ενθαρρύνουν τους εργαζόμενους να παύσουν να απασχολούνται, εξακολουθούν να είναι διαδεδομένα: το 59,2 % των νέων συντάξεων αφορούν πρόωρη συνταξιοδότηση. Τον Δεκέμβριο του 2017 ψηφίστηκε νόμος που καταργεί ένα πρόγραμμα πρόωρης συνταξιοδότησης, αλλά ο καθαρός αντίκτυπος επί της μέσης πραγματικής ηλικίας συνταξιοδότησης και επί των δαπανών είναι αβέβαιος, δεδομένου ότι χαλαρώνει τις προϋποθέσεις όσον αφορά άλλα καθεστώτα πρόωρης συνταξιοδότησης. Τα πενιχρά αυτά αποτελέσματα στην αγορά εργασίας μπορούν επίσης να αποδοθούν, εν μέρει, στα οικονομικά αντικίνητρα για εργασία, τα οποία είναι σχετικά υψηλά για την εν λόγω ομάδα. Η ενθάρρυνση της απασχόλησης των μεγαλύτερης ηλικίας εργαζομένων απαιτεί συνολική στρατηγική που θα περιλαμβάνει μέτρα που θα βοηθούν τους εργαζομένους να παραμείνουν εν ενεργεία επί μεγαλύτερο χρονικό διάστημα. Το «σύμφωνο ηλικίας», ένα σχέδιο νόμου που κατατέθηκε στο Κοινοβούλιο τον Απρίλιο του 2014, με στόχο να ενθαρρύνει τις επιχειρήσεις που απασχολούν περισσότερους από 150 εργαζομένους να προσλαμβάνουν και να διατηρούν σε θέσεις εργασίας εργαζομένους μεγαλύτερης ηλικίας, μέσω μέτρων διαχείρισης της ηλικίας, εξακολουθεί να εκκρεμεί στο Κοινοβούλιο. Όσον αφορά την εκπαίδευση, το Λουξεμβούργο πρέπει να αντιμετωπίσει τον ισχυρό αντίκτυπο που έχει η κοινωνικοοικονομική προέλευση των σπουδαστών στις εκπαιδευτικές τους επιδόσεις. Κάτι τέτοιο είναι επίσης σημαντικό ώστε να υπάρξει ανταπόκριση στην έντονη ζήτηση για ιδιαίτερα εξειδικευμένες δεξιότητες.

               (14)Οι τιμές των ακινήτων εξακολούθησαν να αυξάνονται. Τούτο ενδέχεται να υπονομεύσει την ικανότητα του Λουξεμβούργου να προσελκύει και να διατηρεί ειδικευμένο εργατικό δυναμικό, μεγάλο ποσοστό του οποίου είναι αλλοδαποί. Οι πιέσεις στις τιμές κατοικίας προκύπτουν από μια θεμελιώδη αναντιστοιχία μεταξύ προσφοράς και ζήτησης. Από την πλευρά της προσφοράς, η ανεπαρκής διαθεσιμότητα γης και η έλλειψη κινήτρων ώστε οι ιδιώτες ιδιοκτήτες να πωλούν οικόπεδα ή κτίρια φαίνεται να παρακωλύουν τη δημιουργία νέων κατοικιών. Πρέπει να καταβληθούν περαιτέρω προσπάθειες ώστε να ενθαρρυνθούν οι επενδύσεις σε κατοικίες, με την αύξηση των κινήτρων για την προώθηση των πωλήσεων ακινήτων, τη βελτίωση των διοικητικών διαδικασιών για τη χορήγηση οικοδομικών αδειών και την παροχή οικονομικά προσιτής κοινωνικής στέγης. Η πρόσφατα εγκριθείσα μεταρρύθμιση της φορολογίας επί των κεφαλαιακών κερδών από πωλήσεις ακινήτων και η επικαιροποίηση του προγράμματος κοινωνικής στέγης δεν αναμένεται να αυξήσουν την προσφορά κατοικιών, δεδομένου ότι συνεχίζεται η τάση αύξησης των τιμών. Από την πλευρά της ζήτησης, η μεγάλη αύξηση του πληθυσμού και της απασχόλησης ωθεί τις τιμές προς τα πάνω. Η κατάσταση της αγοράς στέγης επιδεινώνει και το πρόβλημα της κυκλοφοριακής συμφόρησης και της ρύπανσης. Επιπλέον, η αύξηση των τιμών των κατοικιών έχει επιπτώσεις στο χρέος των νοικοκυριών, εγείροντας ανησυχίες ως προς τη βιωσιμότητα του χρέους των νοικοκυριών. Το χρέος των νοικοκυριών αυξήθηκε ταχύτατα τα τελευταία 10 χρόνια και εκτιμάται ότι έφθασε το 165 % του διαθέσιμου εισοδήματος το 2016, γεγονός που αντικατοπτρίζει τον πληθωρισμό των τιμών ακινήτων, καθώς το 80 % του χρέους των νοικοκυριών προκύπτει από ενυπόθηκα δάνεια. Ωστόσο, οι εποπτικές αρχές του Λουξεμβούργου θεσπίζουν μακροπροληπτικά μέτρα και το Ευρωπαϊκό Συμβούλιο Συστημικού Κινδύνου εξέδωσε συστάσεις ώστε να περιοριστούν τα δυνητικά τρωτά σημεία και οι κίνδυνοι για τη χρηματοπιστωτική σταθερότητα. Επίσης, με βάση τις προτάσεις της εθνικής επιτροπής συστημικών κινδύνων, η κυβέρνηση παρουσίασε πρόσφατα δέσμη μέτρων, συμπεριλαμβανομένων δανειοληπτικών περιορισμών, για την αποφυγή συσσώρευσης ευπάθειας από τα νοικοκυριά. Η δέσμη αυτή δεν έχει ακόμη εγκριθεί από το Κοινοβούλιο.

               (15)Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής του Λουξεμβούργου και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018 και το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί προς το Λουξεμβούργο κατά τα προηγούμενα έτη. Η Επιτροπή έλαβε υπόψη όχι μόνο τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Λουξεμβούργο, αλλά και τον βαθμό συμμόρφωσής τους με τους ενωσιακούς κανόνες και τις κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (16)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και είναι της γνώμης ότι το Λουξεμβούργο αναμένεται να συμμορφωθεί με το Σύμφωνο Σταθερότητας και Ανάπτυξης,

               ΣΥΝΙΣΤΑ στο Λουξεμβούργο να λάβει μέτρα το 2018 και το 2019 προκειμένου:

               1.Να αυξήσει το ποσοστό απασχόλησης των ατόμων μεγαλύτερης ηλικίας, ενισχύοντας τις ευκαιρίες απασχόλησής τους και την απασχολησιμότητά τους και, ταυτόχρονα, να περιορίσει περαιτέρω την πρόωρη συνταξιοδότηση, ούτως ώστε, μεταξύ άλλων, να βελτιωθεί η μακροπρόθεσμη βιωσιμότητα του συνταξιοδοτικού συστήματος.

               2.Να μειώσει περαιτέρω τους κανονιστικούς περιορισμούς στον τομέα των επιχειρηματικών υπηρεσιών.

               Βρυξέλλες,

                     Για το Συμβούλιο

                     [Ο Πρόεδρος][Η Πρόεδρος]

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 415 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 214 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

                     (6)

                        COM(2014) 494 final.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 430 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου

                  στη Ρουμανία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 10 παράγραφος 2 δεύτερο εδάφιο,

               Έχοντας υπόψη τη σύσταση της Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 121 της Συνθήκης για τη λειτουργία της Ευρωπαϊκής Ένωσης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)Το σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)Στις 16 Ιουνίου 2017, το Συμβούλιο απηύθυνε σύσταση προς τη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών
                  2
                δεν θα υπερβαίνει το 3,3% το 2017, κάτι που αντιστοιχεί σε ετήσια διαρθρωτική προσαρμογή ύψους 0,5% του ΑΕΠ, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου. Στις 5 Δεκεμβρίου 2017, το Συμβούλιο κατέληξε στο συμπέρασμα ότι η Ρουμανία δεν ανέλαβε αποτελεσματική δράση σε εφαρμογή της σύστασης του Συμβουλίου της 16ης Ιουνίου 2017. Στη βάση αυτή, στις 5 Δεκεμβρίου 2017 το Συμβούλιο εξέδωσε αναθεωρημένη σύσταση να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ.

               (4)Το 2017, με βάση τις εαρινές προβλέψεις της Επιτροπής του 2018 και τα απολογιστικά στοιχεία του 2017 που επικυρώθηκαν από την Eurostat, η αύξηση των καθαρών πρωτογενών δημόσιων δαπανών ήταν πολύ υψηλότερη από την τιμή αναφοράς για τις δαπάνες, γεγονός που συνεπάγεται σημαντική απόκλιση με μεγάλη διαφορά (απόκλιση ύψους 3,3 % του ΑΕΠ). Το διαρθρωτικό ισοζύγιο επιδεινώθηκε και έφθασε στο -3,3 % του ΑΕΠ, από -2,1 % του ΑΕΠ το 2016, γεγονός που επίσης υποδηλώνει σημαντική απόκλιση από τη συνιστώμενη διαρθρωτική προσαρμογή με μεγάλη διαφορά (απόκλιση ύψους 1,7 % του ΑΕΠ). Το μέγεθος της απόκλισης που υποδεικνύεται από το διαρθρωτικό ισοζύγιο επηρεάζεται αρνητικά από το υψηλότερο σημείο εκτίμησης για τη δυνητική αύξηση του ΑΕΠ σε σύγκριση με το μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες, καθώς και από μια μείωση των δημοσίων επενδύσεων, η οποία εξομαλύνεται στην τιμή αναφοράς για τις δαπάνες. Ανεξάρτητα από τη διαφορά αυτή, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2017.

               (5)Στις 23 Μαΐου 2018, ύστερα από συνολική αξιολόγηση, η Επιτροπή θεώρησε ότι παρατηρείται σημαντική απόκλιση από τον μεσοπρόθεσμο δημοσιονομικό στόχο στη Ρουμανία και εξέδωσε προειδοποίηση προς τη Ρουμανία σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός ενός μηνός από την ημερομηνία έκδοσης της προειδοποίησης, το Συμβούλιο θα πρέπει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός προβλέπει ότι η σύσταση τάσσει προθεσμία πέντε το πολύ μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2018 εντός της οποίας η Ρουμανία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ρουμανία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)Βάσει των φθινοπωρινών προβλέψεων της Επιτροπής του 2017 για το κενό παραγωγής, η Ρουμανία θα συνεχίσει να βρίσκεται σε κανονική οικονομική συγκυρία το 2018 και το 2019. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60% του ΑΕΠ. Ως εκ τούτου, η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας απαιτήσεων, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε 0,5 % του ΑΕΠ για το 2018 και το 2019.

               (8)Το διαρθρωτικό έλλειμμα της Ρουμανίας αυξήθηκε κατά 2,1 % του ΑΕΠ το 2016 και κατά 1,2 % του ΑΕΠ το 2017, και ανήλθε σε 3,3 % του ΑΕΠ το 2017. Μια πρόσθετη και επίμονη προσπάθεια που είναι αναγκαία για να διορθωθεί η σωρευμένη απόκλιση και να επανέλθει η Ρουμανία σε κατάλληλη τροχιά προσαρμογής μετά τις αποκλίσεις που σημειώθηκαν το 2016 και το 2017 αναμένεται ότι θα συμπληρώσει την ελάχιστη απαίτηση προσαρμογής. Η πρόσθετη προσπάθεια ύψους 0,3 % του ΑΕΠ φαίνεται κατάλληλη, δεδομένου του μεγέθους της σημαντικής παρατηρηθείσας απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου και θα επιταχύνει την προσαρμογή προς την κατεύθυνση της επιστροφής στο μεσοπρόθεσμο δημοσιονομικό στόχο.

               (9)Η απαιτούμενη βελτίωση του διαρθρωτικού ισοζυγίου κατά 0,8 % του ΑΕΠ το 2018 και το 2019 είναι συνεπής με ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 3,3 % το 2018 και το 5,1% το 2019.

               (10)Οι εαρινές προβλέψεις της Επιτροπής του 2018 προβλέπουν περαιτέρω επιδείνωση του διαρθρωτικού ισοζυγίου κατά 0,5% του ΑΕΠ το 2018 και κατά επιπλέον 0,4 % του ΑΕΠ το 2019. Συνεπώς, μια βελτίωση του διαρθρωτικού ισοζυγίου κατά 0,8 % του ΑΕΠ το 2018 και το 2019 μεταφράζεται στην ανάγκη να ληφθούν μέτρα συνολικής διαρθρωτικής απόδοσης ύψους 1,3 % του ΑΕΠ για το 2018 και πρόσθετα μέτρα διαρθρωτικής απόδοσης ύψους 1,2% του ΑΕΠ για το 2019  σε σύγκριση με το ισχύον βασικό σενάριο αναφοράς που περιλαμβάνεται στις φθινοπωρινές προβλέψεις της Επιτροπής του 2018.

               (11)Οι εαρινές προβλέψεις της Επιτροπής του 2018 προβλέπουν έλλειμμα γενικής κυβέρνησης ύψους 3,4 % του ΑΕΠ το 2018 και 3,8% του ΑΕΠ το 2019,  το οποίο υπερβαίνει το 3% του ΑΕΠ που αποτελεί την τιμή αναφοράς στη Συνθήκη. Η απαιτούμενη διαρθρωτική προσαρμογή φαίνεται επίσης κατάλληλη να εξασφαλίσει ότι η Ρουμανία τηρεί το όριο του 3% του ΑΕΠ για το έλλειμμα γενικής κυβέρνησης το 2018 και το 2019 με κάποιο περιθώριο.

               (12)Η μη ανάληψη δράσης μετά από προγενέστερες συστάσεις για να διορθωθεί η διαπιστωθείσα σημαντική απόκλιση και ο κίνδυνος της υπέρβασης της τιμής αναφοράς που προβλέπεται από τη Συνθήκη επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε μια συνετή πορεία.

               (13)Είναι σκόπιμο να δημοσιοποιηθεί η παρούσα σύσταση.

               (14)Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

               ΣΥΝΙΣΤΑ:

               (1)Η Ρουμανία θα πρέπει να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 3,3% το 2018 και το 5,1% το 2019, κάτι που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ για κάθε έτος, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου.

               (2)Η Ρουμανία θα πρέπει να χρησιμοποιήσει όλα τα έκτακτα έσοδα για τη μείωση του ελλείμματος. Τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο,

               (3)Η Ρουμανία θα πρέπει να υποβάλει έκθεση στο Συμβούλιο έως τις 15 Οκτωβρίου 2018 σχετικά με τα μέτρα που έχει λάβει ανταποκρινόμενη στην παρούσα σύσταση. Η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβλέψεις για την περίοδο 2018-2019.

               Η παρούσα σύσταση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στο σκέλος των εσόδων όσο και στο σκέλος των δαπανών συμψηφίζονται.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 431 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία
            {SWD(2018) 368 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου

                  στην Ουγγαρία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 10 παράγραφος 2 δεύτερο εδάφιο,

               Έχοντας υπόψη τη σύσταση της Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 121 της Συνθήκης για τη λειτουργία της Ευρωπαϊκής Ένωσης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)Το σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)Στις 12 Ιουλίου 2016, το Συμβούλιο συνέστησε στην Ουγγαρία να επιτύχει δημοσιονομική προσαρμογή 0,6 % του ΑΕΠ το 2017 εκτός εάν ο μεσοπρόθεσμος στόχος μπορούσε να επιτευχθεί με μικρότερη προσπάθεια.

               (4)Με βάση τις εαρινές προβλέψεις της Επιτροπής του 2018 και τα απολογιστικά στοιχεία του 2017 που επικυρώθηκαν από την Eurostat, η αύξηση των δημόσιων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, ήταν πολύ υψηλότερη από την ισχύουσα τιμή αναφοράς για τις δαπάνες το 2017, γεγονός που συνεπάγεται σημαντική απόκλιση από την απαιτούμενη διαρθρωτική προσαρμογή (απόκλιση της τάξεως του 2,4 % του ΑΕΠ). Το 2017, από τη θέση -1,8 % του δυνητικού ΑΕΠ το 2016, το διαρθρωτικό ισοζύγιο επιδεινώθηκε στο -3,1 % του ΑΕΠ, γεγονός που επίσης συνιστά σημαντική απόκλιση (απόκλιση της τάξεως του 1,4 % του ΑΕΠ). Από τη συνολική αξιολόγηση προέκυψε ότι η τιμή αναφοράς για τις δαπάνες επηρεάστηκε αρνητικά από τρία στοιχεία, συμπεριλαμβανομένου του πολύ χαμηλού μεσοπρόθεσμου δυνητικού ρυθμού ανάπτυξης και αποπληθωριστή ΑΕΠ στον οποίο βασίζεται η τιμή αναφοράς για τις δαπάνες, καθώς και διαρκή επίδραση στα έσοδα. Μετά τη διόρθωση για τους παράγοντες αυτούς, η τιμή αναφοράς για τις δαπάνες φαίνεται ότι αντικατοπτρίζει κατάλληλα τη δημοσιονομική προσπάθεια και δείχνει σημαντική απόκλιση. Το συμπέρασμα αυτό επιβεβαιώνεται από την αξιολόγηση του πυλώνα του διαρθρωτικού ισοζυγίου η οποία, λαμβάνοντας υπόψη τις επιπτώσεις της μείωσης των δαπανών για τους τόκους, της μεταβλητότητας των επενδύσεων και των έκτακτων εσόδων, εξακολουθεί να δείχνει σημαντική απόκλιση. Η συνολική αξιολόγηση οδηγεί συνεπώς στο συμπέρασμα ότι η παρατηρούμενη απόκλιση από τον μεσοπρόθεσμο δημοσιονομικό στόχο το 2017 είναι σημαντική.

               (5)Στις [23 Μαΐου] 2018, ύστερα από συνολική αξιολόγηση, η Επιτροπή θεώρησε ότι παρατηρείται σημαντική απόκλιση από τον μεσοπρόθεσμο δημοσιονομικό στόχο στην Ουγγαρία και εξέδωσε προειδοποίηση προς την Ουγγαρία σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός ενός μηνός από την ημερομηνία έκδοσης της προειδοποίησης, το Συμβούλιο θα πρέπει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός προβλέπει ότι η σύσταση τάσσει προθεσμία πέντε το πολύ μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2018 εντός της οποίας η Ουγγαρία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ουγγαρία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)Το διαρθρωτικό ισοζύγιο της Ουγγαρίας το 2017 εκτιμάται ότι έχει αποκλίνει κατά 1,6% του ΑΕΠ από τον μεσοπρόθεσμο δημοσιονομικό στόχο για διαρθρωτικό έλλειμμα της τάξεως του -1,5% του ΑΕΠ. Βάσει των εαρινών προβλέψεων της Επιτροπής του 2018 για το κενό παραγωγής, η Ουγγαρία είναι σε περίοδο ευνοϊκής οικονομικής συγκυρίας το 2018. Ο δείκτης χρέους της γενικής κυβέρνησης της Ουγγαρίας είναι πάνω από το όριο του 60 % του ΑΕΠ. Η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας απαιτήσεων, που συνεκτιμά τις επικρατούσες οικονομικές συνθήκες και τις ανησυχίες περί βιωσιμότητας, ανέρχεται σε τουλάχιστον 1 % του ΑΕΠ για το 2018. Οι εαρινές προβλέψεις της Επιτροπής του 2018 προβλέπουν περαιτέρω επιδείνωση του διαρθρωτικού ισοζυγίου κατά 0,5 % του ΑΕΠ το 2018. Συνεπώς, μια ελάχιστη βελτίωση του διαρθρωτικού ισοζυγίου κατά 1 % του ΑΕΠ το 2018 μεταφράζεται στην ανάγκη να ληφθούν μέτρα συνολικής απόδοσης της τάξεως του 1,5 % του ΑΕΠ σε σχέση το ισχύον βασικό σενάριο αναφοράς των εαρινών προβλέψεων του 2018 της Επιτροπής. Δεδομένου του σημαντικού μεγέθους της απαιτούμενης διαρθρωτικής προσπάθειας εξυγίανσης που απορρέει από την ελάχιστη απαίτηση προσαρμογής, είναι σκόπιμο να μην ζητηθεί καμία πρόσθετη απαιτούμενη προσαρμογή που να υπερβαίνει την ελάχιστη απαίτηση του 1 % του ΑΕΠ.

               (8)Η απαιτούμενη βελτίωση του διαρθρωτικού ισοζυγίου κατά 1 % του ΑΕΠ το 2018 είναι συνεπής με τον ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 2,8 % το 2018.

               (9)Είναι σκόπιμο να δημοσιοποιηθεί η παρούσα σύσταση.

               (10)Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ουγγαρία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

               ΣΥΝΙΣΤΑ:

               (1)Η Ουγγαρία θα πρέπει να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 2,8 % το 2018, γεγονός που αντιστοιχεί σε ετήσια διαρθρωτική προσαρμογή της τάξεως του 1 % του ΑΕΠ, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου.

               (2)Η Ουγγαρία θα πρέπει να χρησιμοποιήσει τυχόν έκτακτα έσοδα για τη μείωση του ελλείμματος. Τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

               (3)Η Ουγγαρία θα πρέπει να υποβάλει έκθεση στο Συμβούλιο έως τις 15 Οκτωβρίου 2018 σχετικά με τα μέτρα που έχει λάβει ανταποκρινόμενη στην παρούσα σύσταση. Η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβλέψεις για το 2018.

               Η παρούσα σύσταση απευθύνεται στην Ουγγαρία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,23.5.2018
            COM(2018) 422 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Ρουμανίας για το 2018και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Ρουμανίας για το 2018

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Ρουμανία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2018 για τη Ρουμανία
                  4
                δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Ρουμανίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Ρουμανίας προς την επίτευξη των εθνικών στόχων στο πλαίσιο της στρατηγικής Ευρώπη 2020.

               (3)Η Ρουμανία υπέβαλε το εθνικό της πρόγραμμα μεταρρυθμίσεων 2018 στις 10 Μαΐου και το πρόγραμμα σύγκλισης 2018 στις 14 Μαΐου 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις της οικείας συμφωνίας εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  6
               .

               (5)Η Ρουμανία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης του 2018, η κυβέρνηση προβλέπει ονομαστικό έλλειμμα 2,95 % του ΑΕΠ το 2018 και σταδιακή μείωσή του στη συνέχεια σε 1,45 % του ΑΕΠ έως το 2021. Ο μεσοπρόθεσμος δημοσιονομικός στόχος, διαρθρωτικό έλλειμμα της τάξης του 1 % του ΑΕΠ, δεν αναμένεται να επιτευχθεί έως το 2021, δηλαδή εντός του χρονικού ορίζοντα του προγράμματος. Το εκ νέου υπολογισθέν διαρθρωτικό ισοζύγιο αναμένεται να φθάσει το -2,1 % το 2021. Σύμφωνα με το πρόγραμμα σύγκλισης, ο δείκτης χρέους της γενικής κυβέρνησης ως ποσοστό του ΑΕΠ αναμένεται να μείνει κάτω από το 40 % το 2021 Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Επιπλέον, τα μέτρα που απαιτούνται για να υποστηριχθούν οι προγραμματιζόμενοι στόχοι για το έλλειμμα δεν έχουν προσδιοριστεί επαρκώς.

               (6)Στις 16 Ιουνίου 2017, το Συμβούλιο αποφάσισε σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης («ΣΛΕΕ») ότι υπήρξε σημαντική παρατηρηθείσα απόκλιση από τον μεσοπρόθεσμο στόχο στη Ρουμανία το 2016. Λόγω της καθορισθείσας σημαντικής απόκλισης, στις 16 Ιουνίου 2017, το Συμβούλιο συνέστησε στη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  7
                δεν θα υπερβεί το 3,3 % το 2017, ποσοστό που αντιστοιχεί σε ετήσια διαρθρωτική προσαρμογή ύψους 0,5 % του ΑΕΠ. Στις 5 Δεκεμβρίου 2017, το Συμβούλιο διαπίστωσε ότι η Ρουμανία δεν είχε λάβει αποτελεσματικά μέτρα για να ανταποκριθεί στη σύσταση του Συμβουλίου της 16ης Ιουνίου 2017 και εξέδωσε αναθεωρημένη σύσταση. Στη νέα σύσταση, το Συμβούλιο κάλεσε τη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Στις ΧΧ Ιουνίου 2018, το Συμβούλιο διαπίστωσε ότι η Ρουμανία δεν είχε λάβει αποτελεσματικά μέτρα για να ανταποκριθεί στη σύσταση του Συμβουλίου της 5ης Δεκεμβρίου 2017. Επιπλέον, με βάση τα απολογιστικά στοιχεία για το 2017 διαπιστώθηκε ότι η Ρουμανία παρουσιάζει σημαντική απόκλιση από την προτεινόμενη προσαρμογή το 2017. Σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 του κανονισμού (ΕΚ) αριθ. 1466/97 του Συμβουλίου, η Επιτροπή εξέδωσε προειδοποίηση προς τη Ρουμανία, στις 23 Μαΐου 2018, ότι το 2017 είχε παρατηρηθεί σημαντική απόκλιση από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου. Στις ΧΧ Ιουνίου 2018, το Συμβούλιο εξέδωσε μεταγενέστερη σύσταση, με την οποία επιβεβαιώνει την ανάγκη η Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει ο κίνδυνος απόκλισης από την εν λόγω σύσταση το 2018.

               (7)Στις ΧΧ Ιουνίου 2019, το Συμβούλιο συνέστησε στη Ρουμανία για το 2019 να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 5,1 %, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει ο κίνδυνος απόκλισης από την εν λόγω απαίτηση το 2019. Επιπλέον, σύμφωνα με τις εαρινές προβλέψεις της Επιτροπής του 2018, το έλλειμμα της γενικής κυβέρνησης θα ανέλθει σε 3,4 % και 3,8 % του ΑΕΠ για το 2018 και το 2019 αντίστοιχα, το οποίο υπερβαίνει την τιμή αναφοράς 3 % του ΑΕΠ που προβλέπει η Συνθήκη. Συνολικά, το Συμβούλιο είναι της γνώμης ότι από το 2018 θα χρειαστούν σημαντικά περαιτέρω μέτρα για να εξασφαλιστεί συμμόρφωση με τις διατάξεις του Συμφώνου Σταθερότητας και Ανάπτυξης, λαμβανομένης υπόψη της έντονης επιδείνωσης των δημοσιονομικών προοπτικών, σύμφωνα με τη σύσταση που απευθύνθηκε στη Ρουμανία στις ΧΧ Ιουνίου 2018 με σκοπό τη διόρθωση της παρατηρηθείσας σημαντικής απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου.

               (8)Ο δημοσιονομικός προγραμματισμός της Ρουμανίας τακτικά αγνοεί τις διατάξεις του δημοσιονομικού πλαισίου της, παρά την ανάγκη για υπεύθυνη χάραξη δημοσιονομικής πολιτικής. Ο νόμος περί δημοσιονομικής ευθύνης της Ρουμανίας μεταφέρει το Δημοσιονομικό Σύμφωνο στο εθνικό δίκαιο. Οι κανόνες του έχουν σχεδιαστεί σωστά, αλλά συχνά παραβλέπονται στην πράξη. Το 2016, το διαρθρωτικό έλλειμμα αυξήθηκε πάνω από τον μεσοπρόθεσμο στόχο, παραβαίνοντας τον κανόνα περί ελλείμματος. Οι προϋπολογισμοί του 2017 και του 2018 έθεταν ως στόχο ονομαστικό έλλειμμα που πλησίαζε το 3 % του ΑΕΠ, πράγμα που υποδηλώνει επιδείνωση του διαρθρωτικού ισοζυγίου σε σχέση με τον κανόνα. Οι δύο τροπολογίες επί του προϋπολογισμού που πραγματοποιήθηκαν το 2017 δεν ήταν σύμφωνες με τους κανόνες που απαγορεύουν τις αυξήσεις των ανωτάτων ορίων του ονομαστικού και του πρωτογενούς ελλείμματος και τις αυξήσεις δαπανών προσωπικού και των συνολικών δημόσιων δαπανών κατά το τρέχον οικονομικό έτος αντίστοιχα. Επιπλέον, όπως και κατά τα προηγούμενα έτη, το 2017 η αναπροσαρμογή της δημοσιονομικής στρατηγικής διαβιβάστηκε στο Κοινοβούλιο πολύ μετά την προβλεπόμενη καταληκτική ημερομηνία και, ως εκ τούτου, δεν ήταν δυνατό να καθοριστεί πιο μακροπρόθεσμη προοπτική στον δημοσιονομικό προγραμματισμό.

               (9)Η φορολογική συμμόρφωση εξακολουθεί να είναι χαμηλή, ιδίως όσον αφορά τον φόρο προστιθέμενης αξίας. Κατά το παρελθόν έτος, η Ρουμανία πραγματοποίησε ελάχιστη πρόοδο όσον αφορά την αντιμετώπιση της επαναλαμβανόμενης ειδικής για τη χώρα σύστασης σχετικά με την ενίσχυση της φορολογικής συμμόρφωσης και είσπραξης των φόρων. Όσον αφορά τον φόρο προστιθεμένης αξίας, η διαφορά μεταξύ της θεωρητικά αναμενόμενης και της πραγματικής είσπραξης των εσόδων εξακολουθεί να είναι πολύ μεγάλη. Για τη βελτίωση της συμμόρφωσης, οι αρχές εισήγαγαν τμηματικές πληρωμές. Οι εν λόγω πληρωμές είναι προαιρετικές, εκτός για τις αφερέγγυες επιχειρήσεις και τους φορολογουμένους που έχουν σημαντικές εκκρεμείς υποχρεώσεις ως προς τον φόρο προστιθέμενης αξίας. Ωστόσο, το μέτρο δεν έχει ακόμη αποφέρει σημαντικά αποτελέσματα. Η εισαγωγή ηλεκτρονικών ταμειακών μηχανών που συνδέονται με το σύστημα πληροφορικής της φορολογικής διοίκησης εξακολουθεί να εκκρεμεί.

               (10)Η υγεία του χρηματοπιστωτικού τομέα έχει βελτιωθεί περαιτέρω, αλλά ορισμένες εξελίξεις απαιτούν παρακολούθηση. Ο τραπεζικός τομέας παραμένει σε ικανοποιητικά επίπεδα κεφαλαιοποίησης, ενώ βελτιώθηκε και η ποιότητα των στοιχείων ενεργητικού. Ωστόσο, αρκετές τρέχουσες νομοθετικές πρωτοβουλίες, οι οποίες ενέχουν τον κίνδυνο να επηρεάσουν αρνητικά τη διάθεση μη εξυπηρετούμενων δανείων, πιστώσεων και επενδύσεων, απαιτούν στενή παρακολούθηση. Η πρόσφατη μείωση στις συνεισφορές για τα προχρηματοδοτούμενα συνταξιοδοτικά ταμεία στο πλαίσιο του δεύτερου πυλώνα μετρίασε τις βραχυπρόθεσμες δημοσιονομικές ανησυχίες, αλλά θα μπορούσε να έχει αρνητικές συνέπειες για την ανάπτυξη των κεφαλαιαγορών.

               (11)Η αγορά εργασίας παρουσιάζει στενότητα λόγω της αύξησης της απασχόλησης παράλληλα με τη μείωση του εργατικού δυναμικού λόγω της δημογραφικής γήρανσης και της αποδημίας. Ταυτόχρονα, η Ρουμανία έχει ουσιαστικά αχρησιμοποίητο εργατικό δυναμικό και πολλές ομάδες, όπως οι νέοι, οι Ρομά, οι μακροχρόνια άνεργοι και τα άτομα με αναπηρίες, αντιμετωπίζουν δυσκολίες όσον αφορά την πρόσβαση στην αγορά εργασίας. Κατά το παρελθόν έτος, η Ρουμανία σημείωσε μικρή πρόοδο όσον αφορά την υλοποίηση της ειδικής για τη χώρα σύστασης να ενισχύσει τις στοχοθετημένες πολιτικές ενεργοποίησης και τις ολοκληρωμένες δημόσιες υπηρεσίες, με ιδιαίτερη έμφαση στα άτομα που είναι περισσότερο απομακρυσμένα από την αγορά εργασίας. Παρά την αύξηση των οικονομικών κινήτρων σε προγράμματα κινητικότητας, η συμμετοχή σε ενεργητικές πολιτικές για την αγορά εργασίας παρέμεινε σε πολύ χαμηλά επίπεδα, και η διοικητική επιβάρυνση είναι μεγάλη. Τα προγράμματα δημόσιων έργων τοπικού ενδιαφέροντος συνέβαλαν ελάχιστα στην παροχή σχετικών δεξιοτήτων και στη στήριξη της μετάβασης σε κανονικές θέσεις απασχόλησης. Δεν υπάρχει ένα σύστημα διαχείρισης υποθέσεων για τους μακροχρόνια άνεργους και τους δικαιούχους κοινωνικής αρωγής. Η συνεργασία μεταξύ των δημόσιων υπηρεσιών απασχόλησης και των παρόχων κοινωνικών και εκπαιδευτικών υπηρεσιών και των εξωτερικών παρόχων, αντιστοίχως, υπήρξε περιορισμένη.

               (12)Ο κίνδυνος της φτώχειας ή του κοινωνικού αποκλεισμού είναι πολύ υψηλός. Οι οικογένειες με παιδιά, τα άτομα με αναπηρία, οι Ρομά και ο αγροτικός πληθυσμός έχουν πληγεί ιδιαίτερα. Εξακολουθεί να υπάρχει υψηλή εισοδηματική ανισότητα, λόγω, μεταξύ άλλων, του μικρού αντικτύπου του συστήματος φορολογίας-παροχών στη μείωση των εισοδηματικών ανισοτήτων της αγοράς. Ο κοινωνικός δείκτης αναφοράς, ο οποίος αποτελεί σημείο αναφοράς κατά τον υπολογισμό των σημαντικότερων κοινωνικών παροχών, δεν έχει επικαιροποιηθεί από το 2008. Η νομοθεσία σχετικά με το ελάχιστο εισόδημα ένταξης που προβλεπόταν να τεθεί σε ισχύ το 2018, θα είχε αυξήσει την κάλυψη και την επάρκεια της κοινωνικής πρόνοιας. Ωστόσο, η έναρξη ισχύος της αναβλήθηκε για περισσότερο από ένα έτος. Η μικρότερη ηλικία συνταξιοδότησης των γυναικών συνεπάγεται χαμηλότερα συνταξιοδοτικά δικαιώματα, επιδεινώνοντας το φαινόμενο της φτώχειας των ηλικιωμένων και το χάσμα απασχόλησης μεταξύ των δύο φύλων.

               (13)Η συμμετοχή των κοινωνικών εταίρων στον σχεδιασμό και την εφαρμογή των οικονομικών και κοινωνικών μεταρρυθμίσεων υπήρξε πολύ περιορισμένη. Οι απόψεις των κοινωνικών εταίρων συχνά δεν λαμβάνονται υπόψη ακόμα και όταν αυτές συγκλίνουν. Το πλαίσιο συλλογικής διαπραγμάτευσης της Ρουμανίας δεν συμβάλλει στην εύρυθμη λειτουργία του συστήματος εργασιακών σχέσεων. Ο κοινωνικός διάλογος χαρακτηρίζεται από χαμηλό επίπεδο συλλογικής διαπραγμάτευσης, ιδίως σε τομεακό επίπεδο, και από χαμηλή συμμετοχή των συνδικαλιστικών οργανώσεων και των οργανώσεων των εργοδοτών. Τα πολύ χαμηλά ποσοστά αντιπροσώπευσης και ο ασαφής ορισμός των τομέων είναι μεταξύ των βασικών εμποδίων για αποτελεσματικότερο κοινωνικό διάλογο. Οι νομοθετικές τροποποιήσεις για τη βελτίωση του πλαισίου έχουν σημειώσει ελάχιστη πρόοδο μέχρι στιγμής.

               (14)Κατά τη διάρκεια των τελευταίων ετών, ο κατώτατος μισθός έχει αυξηθεί επανειλημμένως με αυθαίρετο τρόπο. Από το 2015, ο καθαρός ελάχιστος μισθός αυξήθηκε κατά περισσότερο από 60 %. Το 2017, το 30 % περίπου των εργαζομένων έλαβε τον κατώτατο μισθό και αυτό συνεπάγεται μεγάλη συμπίεση της μισθολογικής κατανομής. Η πρόταση για τη δημιουργία ενός αντικειμενικού μηχανισμού αυξήσεων των κατώτατων μισθών εγκρίθηκε από τους κοινωνικούς εταίρους, αλλά δεν εφαρμόστηκε από την κυβέρνηση.

               (15)Η προσφορά δεξιοτήτων δεν συμβαδίζει με τις ανάγκες της οικονομίας. Το χαμηλό μορφωτικό επίπεδο σε βασικές και ψηφιακές δεξιότητες έχει δυσμενείς επιπτώσεις στην ανταγωνιστικότητα, την απασχόληση και τη σύγκλιση. Η συμμετοχή των ενηλίκων στην εκπαίδευση είναι πολύ χαμηλή. Δεν έχει ακόμη εφαρμοστεί ένας μηχανισμός για την αντιστοίχιση των ενεργητικών πολιτικών για την αγορά εργασίας με τη ζήτηση δεξιοτήτων, ενώ η ικανότητα πρόβλεψης των μελλοντικών αναγκών σε δεξιότητες και η εκτίμηση των αναμενόμενων επιπτώσεων των νέων τεχνολογιών είναι περιορισμένες. Η επαγγελματική εκπαίδευση και κατάρτιση παραμένει δεύτερη επιλογή και δεν ευθυγραμμίζεται επαρκώς με τις ανάγκες της αγοράς εργασίας και τις περιφερειακές ή τομεακές στρατηγικές εξειδίκευσης.

               (16)Οι χαμηλές επιδόσεις του εκπαιδευτικού συστήματος συντελεί στην υψηλή ανισότητα ευκαιριών και προοπτικών μακροπρόθεσμης ανάπτυξης της Ρουμανίας. Η παροχή ποιοτικής κανονικής εκπαίδευσης χωρίς αποκλεισμούς και η πρόσβαση σε αυτήν αποτελεί πρόκληση, ιδίως για τους Ρομά και τα παιδιά στις αγροτικές περιοχές. Η μέθοδος παρακολούθησης για την αντιμετώπιση του διαχωρισμού στα σχολεία πρέπει ακόμη να αναπτυχθεί. Το ποσοστό των ατόμων που εγκαταλείπουν πρόωρα την εκπαίδευση και την κατάρτιση μειώνεται, αλλά εξακολουθεί να είναι υψηλό. Ένας μηχανισμός έγκαιρης προειδοποίησης με σκοπό τον εντοπισμό παιδιών που κινδυνεύουν να εγκαταλείψουν το σχολείο βρίσκεται στο στάδιο ανάπτυξης, αλλά η εστίαση στην ποιότητα της εκπαίδευσης είναι ανεπαρκής. Παρά τα μέτρα που έχουν ληφθεί, η διασφάλιση της ποιότητας στη σχολική και ανώτερη εκπαίδευση αντιμετωπίζει προκλήσεις. Το ποσοστό ολοκλήρωσης της τριτοβάθμιας εκπαίδευσης είναι πολύ χαμηλό. Η επένδυση στην εκπαίδευση είναι σχετικά χαμηλή, ενώ τα μειονεκτούντα σχολεία ιδίως δεν διαθέτουν την κατάλληλη στήριξη.

               (17)Η κατάσταση της υγείας του πληθυσμού έχει βελτιωθεί, αλλά εξακολουθεί να βρίσκεται κάτω από τα πρότυπα της ΕΕ. Η πρόσβαση στην υγειονομική περίθαλψη εξακολουθεί να είναι προβληματική, με αρνητικές συνέπειες στην ανάπτυξη των παιδιών, την απασχολησιμότητα του εργατικού δυναμικού και την υγιή γήρανση. Η χαμηλή χρηματοδότηση και η αναποτελεσματική χρήση των πόρων περιορίζουν την αποτελεσματικότητα του συστήματος υγειονομικής περίθαλψης, σε συνδυασμό με μια σημαντική έλλειψη ιατρών και νοσοκόμων. Η πρόσβαση στην υγειονομική περίθαλψη περιορίζεται από το υψηλό ποσοστό άτυπων πληρωμών και τις αποστάσεις έως τις υποδομές υγείας. Η Ρουμανία σημείωσε κάποια πρόοδο όσον αφορά την εφαρμογή των ειδικών ανά χώρα συστάσεων για να περιορίσει τις άτυπες πληρωμές, και εφαρμόζεται ένας μηχανισμός παρακολούθησης, αν και ο πραγματικός του αντίκτυπος δεν έχει ακόμη εκτιμηθεί. Η εφαρμογή της ειδικής σύστασης για τη χώρα να στραφεί προς την εξωνοσοκομειακή περίθαλψη έχει σημειώσει περιορισμένη πρόοδο μέχρι στιγμής. Η εν εξελίξει εφαρμογή της εθνικής στρατηγικής για την υγεία δυσχεραίνεται λόγω της αλλαγής των προτεραιοτήτων και του ελλιπούς προγραμματισμού των επενδύσεων.

               (18)Ο στρατηγικός σχεδιασμός, η διαδικασία δημόσιας διαβούλευσης και η εκτίμηση των κανονιστικών επιπτώσεων εξακολουθούν να μην λαμβάνονται επαρκώς υπόψη στον σχεδιασμό, την υλοποίηση και την παρακολούθηση των πολιτικών. Το γεγονός αυτό υπονομεύει την ποιότητα και την προβλεψιμότητα των κανονιστικών ρυθμίσεων. Επιπλέον, οι συχνές αλλαγές στη νομοθεσία, όπως οι τροποποιήσεις του φορολογικού κώδικα, επηρεάζουν αρνητικά το επιχειρηματικό περιβάλλον. Η συμμετοχή των ενδιαφερομένων στον σχεδιασμό και την εφαρμογή των μεταρρυθμίσεων είναι περιορισμένη και σπανίως γίνεται πραγματικός διάλογος, παρόλο που υπάρχουν οι σχετικές θεσμικές δομές. Ο μηχανισμός για την εξέταση των απόψεων των ενδιαφερόμενων φορέων σε δημόσιες διαβουλεύσεις δεν διασφαλίζει την κατάλληλη συνέχεια που πρέπει να δοθεί σε αυτές. Ένα συγκεκριμένο πρόσφατο παράδειγμα είναι ότι αγνοήθηκε μια πρόταση που είχε εγκριθεί από τους κοινωνικούς εταίρους όσον αφορά τη δημιουργία ενός αντικειμενικού μηχανισμού για την αύξηση του κατώτατου μισθού, που θα συνέβαλε στην υλοποίηση μιας ειδικής για τη χώρα σύστασης. Δεν επιτεύχθηκαν απτά αποτελέσματα όσον αφορά τις μεταρρυθμίσεις της δημόσιας διοίκησης. Η έκδοση της σχετικής νομοθεσίας σχετικά με τη διαχείριση των ανθρώπινων πόρων στη δημόσια διοίκηση καθυστέρησε. Η γενική γραμματεία της κυβέρνησης έχει περιορισμένο ρόλο στον έλεγχο της ποιότητας του σχεδιασμού των πολιτικών.

               (19)Η κακή ποιότητα των υποδομών, μεταξύ άλλων και στους τομείς των μεταφορών, των αποβλήτων και των λυμάτων, περιορίζει τις αναπτυξιακές προοπτικές της Ρουμανίας. Οι δημόσιες επενδύσεις χαρακτηρίζονται από χαμηλή αποδοτικότητα, ιδίως στην προετοιμασία των έργων και τον καθορισμό προτεραιοτήτων. Η γενική κατάσταση και η αξιοπιστία των υποδομών οδικών, σιδηροδρομικών και πλωτών μεταφορών εξακολουθούν να είναι ανεπαρκείς ενώ η μεταρρύθμιση του τομέα των μεταφορών προχωρά με πολύ αργό ρυθμό. Η πρόοδος στη μεταρρύθμιση της διαχείρισης των αποβλήτων είναι επίσης αργή, ενώ οι τομείς των στερεών αποβλήτων και των λυμάτων αντιμετωπίζουν προβλήματα. Το ρυθμιστικό σχέδιο των μεταφορών και το εθνικό σχέδιο διαχείρισης των αποβλήτων προορίζονται να παράσχουν έναν σταθερό χάρτη πορείας για επενδύσεις και να ενισχύσουν τη διοικητική ικανότητα στους τομείς, αλλά η εναρμόνιση της εκπόνησης σχεδίων με τον στρατηγικό σχεδιασμό υπήρξε μέχρι τώρα περιορισμένη. Η Ρουμανία σημείωσε ελάχιστη πρόοδο όσον αφορά την υλοποίηση μιας ειδικής για τη χώρα σύστασης σχετικά με την ενίσχυση της ιεράρχησης και της προετοιμασίας των έργων σε δημόσιες επενδύσεις.

               (20)Η αποτελεσματική και διαφανής σύναψη δημοσίων συμβάσεων παραμένει ζωτικής σημασίας για την αντιμετώπιση των βασικών προκλήσεων πολιτικής στη Ρουμανία, συμπεριλαμβανομένων της αποδοτικότητας των δημοσίων δαπανών, της καταπολέμησης της διαφθοράς και της προώθησης της καινοτομίας και της βιώσιμης και χωρίς αποκλεισμούς ανάπτυξης. Η Ρουμανία έχει σημειώσει κάποια πρόοδο όσον αφορά την υλοποίηση της ειδικής για τη χώρα σύστασης σχετικά με την εφαρμογή της στρατηγικής για τις δημόσιες συμβάσεις, αλλά το σχέδιο δεν εκτελείται ακόμη πλήρως. Ταυτόχρονα, η βελτίωση της αποτελεσματικότητας και η στρατηγική χρήση των δημόσιων συμβάσεων, ο αποτελεσματικός έλεγχος και ο έλεγχος της απάτης εξακολουθούν να παραμένουν προκλήσεις. Η βιωσιμότητα των λαμβανόμενων μέτρων και η μη αντιστρεψιμότητα των μεταρρυθμίσεων χρήζουν διαρκούς παρακολούθησης. Συγκεκριμένα οι μεγάλες επενδύσεις σε υποδομές υγειονομικής περίθαλψης για τα περιφερειακά νοσοκομεία του Iaşi, Cluj και Craiova αντιμετωπίζουν προκλήσεις αποτελεσματικότητας και διαφάνειας που συνδέονται με τις δημόσιες συμβάσεις.

               (21)Οι κρατικές επιχειρήσεις διαδραματίζουν καίριο ρόλο σε τομείς υποδομών ζωτικής σημασίας, όπως η ενέργεια και οι σιδηροδρομικές μεταφορές. Ωστόσο, η λειτουργική και οικονομική επίδοσή τους είναι ασθενέστερη από εκείνη των ομολόγων του ιδιωτικού τομέα. Η εταιρική διακυβέρνηση των κρατικών επιχειρήσεων έχει αποδυναμωθεί σημαντικά πρόσφατα, ανατρέποντας την πρόοδο που είχε σημειωθεί στις ειδικές ανά χώρα συστάσεις του 2015 και του 2016. Η εφαρμογή της νέας νομοθεσίας ήταν όχι μόνο διστακτική, αλλά υπήρξαν και προσπάθειες να αποκλειστούν ορισμένες εταιρείες από το πεδίο της. Επιπλέον, η δημοσίευση των οικονομικών δεδομένων για τις κρατικές επιχειρήσεις έχει καθυστερήσει. Ως εκ τούτου, βασικές προϋποθέσεις για την προώθηση της αποδοτικής χρήσης των δημόσιων πόρων υποβαθμίζονται, γεγονός που προλειαίνει το έδαφος για στρέβλωση των επενδυτικών αποφάσεων. Τον Φεβρουάριο του 2018, το Συνταγματικό Δικαστήριο κάλεσε το Κοινοβούλιο να αναθεωρήσει τις ανωτέρω εξαιρέσεις.

               (22)Οι εξελίξεις καθ’ όλη τη διάρκεια του παρελθόντος έτους έχουν δημιουργήσει μεγάλες αμφιβολίες ως προς τη μη αντιστρεψιμότητα και τη βιωσιμότητα της σημαντικής προόδου που μπορεί να σημειώσει η Ρουμανία όσον αφορά τη μεταρρύθμιση του δικαστικού συστήματός της και την καταπολέμηση της διαφθοράς υψηλού επιπέδου. Η ανεξαρτησία της δικαιοσύνης αμφισβητείται και ασκούνται πιέσεις στα δικαστικά όργανα και στο νομικό πλαίσιο για την καταπολέμηση της διαφθοράς, ενώ η πρόοδος όσον αφορά τις υπόλοιπες προκλήσεις καθυστερεί περαιτέρω. Η εφαρμογή της εθνικής στρατηγικής για την καταπολέμηση της διαφθοράς για την περίοδο 2016-2020 στο πλαίσιο της οποίας εκπονούνται περαιτέρω μέτρα για την πρόληψη και την καταπολέμηση της διαφθοράς προχωρεί σε τεχνικό επίπεδο, αλλά απαιτείται πιο απτή πολιτική στήριξη, δεδομένου ότι εξακολουθούν να υφίστανται προβλήματα διαφθοράς και διακυβέρνησης σε όλα τα επίπεδα του δημόσιου τομέα τα οποία συγκαταλέγονται μεταξύ των σημαντικότερων προκλήσεων για το επιχειρηματικό περιβάλλον.

               (23)Στο πλαίσιο του μηχανισμού συνεργασίας και ελέγχου, η Επιτροπή συνεχίζει να παρακολουθεί τη δικαστική μεταρρύθμιση και την καταπολέμηση της διαφθοράς στη Ρουμανία. Συνεπώς, οι τομείς αυτοί δεν καλύπτονται από τις ειδικές ανά χώρα συστάσεις για τη Ρουμανία, αλλά έχουν κρίσιμη σημασία για την ανάπτυξη θετικού κοινωνικοοικονομικού περιβάλλοντος στη χώρα.

               (24)Στο πλαίσιο του Ευρωπαϊκού Εξαμήνου του 2018, η Επιτροπή διενήργησε διεξοδική ανάλυση της οικονομικής πολιτικής της Ρουμανίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης 2018 και το εθνικό πρόγραμμα μεταρρυθμίσεων 2018, καθώς και τη συνέχεια που δόθηκε στις συστάσεις που είχαν απευθυνθεί προς τη Ρουμανία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Ρουμανία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (25)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και η γνώμη
                  8
                του αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ στη Ρουμανία να λάβει μέτρα το 2018 και το 2019 προκειμένου:

               1.Να εξασφαλίσει τη συμμόρφωση με τη σύσταση του Συμβουλίου της XX Ιουνίου 2018 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου. Να εξασφαλίσει την πλήρη εφαρμογή του δημοσιονομικού πλαισίου. Να ενισχύσει τη φορολογική συμμόρφωση και την είσπραξη των φόρων.

               2.Να ολοκληρώσει τη μεταρρύθμιση του ελάχιστου εισοδήματος ένταξης. Να βελτιώσει τη λειτουργία του κοινωνικού διαλόγου. Να διασφαλίσει τον τρόπο καθορισμού των κατώτατων μισθών με βάση αντικειμενικά κριτήρια. Να βελτιώσει την αναβάθμιση των δεξιοτήτων και την πρόσβαση σε ποιοτικά κανονικά εκπαιδευτικά συστήματα, ιδίως για τους Ρομά και τα παιδιά στις αγροτικές περιοχές. Να βελτιώσει την πρόσβαση στην υγειονομική περίθαλψη, μεταξύ άλλων, με τη μεταστροφή προς την εξωνοσοκομειακή περίθαλψη.

               3.Να αυξήσει την προβλεψιμότητα της διαδικασίας λήψης αποφάσεων, επιβάλλοντας τη συστηματική και αποτελεσματική χρήση της εκτίμησης των κανονιστικών επιπτώσεων και της διαβούλευσης με τους ενδιαφερόμενους φορείς, καθώς και τη συμμετοχή στον σχεδιασμό και την εφαρμογή των μεταρρυθμίσεων. Να βελτιώσει την προετοιμασία και την ιεράρχηση των μεγάλων έργων υποδομής και να επιταχύνει την υλοποίησή τους, ιδίως στον τομέα των μεταφορών, των αποβλήτων και των λυμάτων. Να βελτιώσει τη διαφάνεια και την αποτελεσματικότητα των δημοσίων συμβάσεων. Να ενισχύσει την εταιρική διακυβέρνηση των κρατικών επιχειρήσεων.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 422 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 221 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

                     (6)

                        COM(2014) 494 final.

                     (7)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στο σκέλος των εσόδων όσο και στο σκέλος των δαπανών συμψηφίζονται.

                     (8)

                        Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 433 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την κατάργηση της απόφασης 2009/414/ΕΚ σχετικά με την ύπαρξη υπερβολικού ελλείμματος στη Γαλλία

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την κατάργηση της απόφασης 2009/414/ΕΚ σχετικά με την ύπαρξη υπερβολικού ελλείμματος στη Γαλλία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 12,

               Έχοντας υπόψη τη σύσταση της Επιτροπής,

               Εκτιμώντας τα ακόλουθα:

               (1)Στις 27 Απριλίου 2009, μετά από σύσταση της Επιτροπής, το Συμβούλιο, με την απόφαση 2009/414/ΕΕ
                  1
               , σύμφωνα με το άρθρο 126 παράγραφος 6 της Συνθήκης, αποφάσισε ότι στη Γαλλία υπήρχε υπερβολικό έλλειμμα. Το Συμβούλιο διαπίστωσε ότι το κοινοποιηθέν έλλειμμα της γενικής κυβέρνησης για το 2008 ανήλθε στο 3,2 % του ΑΕΠ, υπερβαίνοντας έτσι την τιμή αναφοράς του 3 % του ΑΕΠ που ορίζει η Συνθήκη. Το ακαθάριστο χρέος της γενικής κυβέρνησης (το οποίο υπερβαίνει από το 2003 την τιμή αναφοράς του 60 % του ΑΕΠ που ορίζει η Συνθήκη) προβλεπόταν να ανέλθει στο 66,7 % του ΑΕΠ το 2008.

               (2)Την ίδια ημερομηνία, σύμφωνα με το άρθρο 126 παράγραφος 7 της Συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97
                  2
               , το Συμβούλιο, κατόπιν συστάσεως της Επιτροπής, απηύθυνε σύσταση προς τη Γαλλία προκειμένου να τερματιστεί η κατάσταση υπερβολικού ελλείμματος το αργότερο έως το 2012
                  3
               . Το Συμβούλιο έταξε επίσης προθεσμία έως τις 27 Οκτωβρίου 2009 για την ανάληψη αποτελεσματικής δράσης.

               (3)Στη συνέχεια το Συμβούλιο απηύθυνε νέα σύσταση προς τη Γαλλία, στις 2 Δεκεμβρίου 2009, με βάση το άρθρο 126 παράγραφος 7 της Συνθήκης, με την οποία παρατάθηκε η προθεσμία για τη διόρθωση του υπερβολικού ελλείμματος μέχρι το 2013. Το Συμβούλιο έκρινε ότι η Γαλλία είχε λάβει μεν αποτελεσματικά μέτρα, αλλά ότι επήλθαν απρόβλεπτα αντίξοα οικονομικά γεγονότα με μείζονες αρνητικές επιπτώσεις για τα δημόσια οικονομικά.

               (4)Στις 21 Ιουνίου 2013, βάσει του άρθρου 126 παράγραφος 7 της Συνθήκης, το Συμβούλιο απηύθυνε νέα σύσταση προς τη Γαλλία, με την οποία παρατάθηκε η προθεσμία για τη διόρθωση του υπερβολικού ελλείμματος μέχρι το 2015. Το Συμβούλιο έκρινε ότι τα διαθέσιμα στοιχεία δεν επέτρεπαν τη συναγωγή συμπερασμάτων για μη ανάληψη αποτελεσματικής δράσης, αλλά ότι επήλθαν απρόβλεπτα αντίξοα οικονομικά γεγονότα με μείζονες αρνητικές επιπτώσεις για τα δημόσια οικονομικά.

               (5)Στη συνέχεια, στις 10 Μαρτίου 2015, το Συμβούλιο, βάσει του άρθρου 126 παράγραφος 7 της Συνθήκης, απηύθυνε νέα σύσταση προς τη Γαλλία προκειμένου να τερματιστεί η κατάσταση υπερβολικού ελλείμματος μέχρι το 2017. Το Συμβούλιο έταξε προθεσμία έως τις 10 Ιουνίου 2015 για την υποβολή από τη Γαλλία λεπτομερούς έκθεσης σχετικά με τα μέτρα που έχει λάβει.

               (6)Την 1η Ιουλίου 2015, η Επιτροπή κατέληξε στο συμπέρασμα ότι οι στόχοι για το ονομαστικό έλλειμμα όσον αφορά τη Γαλλία αναμένεται να επιτευχθούν το 2015 και το 2016, ενώ η προβλεπόμενη δημοσιονομική προσπάθεια, σύμφωνα με όλες τις παραμέτρους μέτρησης, προβλεπόταν να υπολείπεται της συνιστώμενης το 2015 και 2016. Για τον λόγο αυτό, σύμφωνα με τη μεθοδολογία για την αξιολόγηση της αποτελεσματικής δράσης, η Επιτροπή έκρινε ότι η διαδικασία έπρεπε να ανασταλεί.

               (7)Σύμφωνα με το άρθρο 4 του πρωτοκόλλου σχετικά με τη διαδικασία υπερβολικού ελλείμματος που προσαρτάται στις Συνθήκες, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη πρέπει να κοινοποιούν στοιχεία σχετικά με τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, συγκεκριμένα πριν από την 1η Απριλίου και πριν από την 1η Οκτωβρίου, σύμφωνα με το άρθρο 3 του κανονισμού (ΕΚ) αριθ. 479/2009
                  4
               .

               (8)Το Συμβούλιο θα πρέπει να λάβει απόφαση να καταργηθεί απόφαση σχετικά με την ύπαρξη υπερβολικού ελλείμματος επί τη βάσει των στοιχείων που κοινοποιούνται. Επιπλέον, η απόφαση για την ύπαρξη υπερβολικού ελλείμματος θα πρέπει να καταργείται μόνον εάν οι προβλέψεις της Επιτροπής δείχνουν ότι το έλλειμμα δεν θα υπερβεί την τιμή αναφοράς του 3% του ΑΕΠ που ορίζει η Συνθήκη εντός του χρονικού ορίζοντα των προβλέψεων
                  5
               .

               (9)Βάσει των στοιχείων που ανακοινώθηκαν από την Επιτροπή (Eurostat) σύμφωνα με το άρθρο 14 του κανονισμού (ΕΚ) αριθ. 479/2009, μετά την κοινοποίηση
                  6
                από πλευράς της Γαλλίας τον Απρίλιο του 2018, και βάσει του προγράμματος σταθερότητας του 2018 και των εαρινών προβλέψεων των υπηρεσιών της Επιτροπής του 2018, συνάγονται τα ακόλουθα συμπεράσματα:

               –Το έλλειμμα της γενικής κυβέρνησης, αφού ανήλθε στο 3,4 % του ΑΕΠ το 2016, μειώθηκε στο 2,6 % του ΑΕΠ το 2017. Σε σύγκριση με τους δημοσιονομικούς στόχους του 2017, η μείωση του ελλείμματος κατά το έτος αυτό οφειλόταν κυρίως στην ανοδική τάση των φορολογικών εσόδων (0,7 % του ΑΕΠ), ιδίως του ΦΠΑ και της φορολογίας των επιχειρήσεων.

               –Το πρόγραμμα σταθερότητας για την περίοδο 2018-2022, που υπέβαλε η γαλλική κυβέρνηση στις 25 Απριλίου 2018, προβλέπει ότι το έλλειμμα της γενικής κυβέρνησης θα υποχωρήσει στο 2,3 % του ΑΕΠ το 2018, και στη συνέχεια θα αυξηθεί ελαφρά στο 2,4 % του ΑΕΠ το 2019. Οι εαρινές προβλέψεις της Επιτροπής του 2018 εμφανίζουν έλλειμμα ύψους 2,3 % του ΑΕΠ το 2018 και 2,8 % του ΑΕΠ το 2019, παραμένοντας έτσι κάτω από το 3 % του ΑΕΠ, που αποτελεί την τιμή αναφοράς στη Συνθήκη, εντός του χρονικού ορίζοντα των προβλέψεων.

               –Το διαρθρωτικό ισοζύγιο, δηλαδή το ισοζύγιο γενικής κυβέρνησης διορθωμένο από τις επιδράσεις του οικονομικού κύκλου και χωρίς τα έκτακτα και λοιπά προσωρινά μέτρα, βελτιώθηκε κατά 0,5 % περίπου του ΑΕΠ το 2017. Η σωρευτική βελτίωση του διαρθρωτικού ισοζυγίου από το 2015 ανήλθε σε 0,7 % του ΑΕΠ.

               –Ο λόγος του ακαθάριστου δημόσιου χρέους προς το ΑΕΠ αυξήθηκε σε 97,0 % το 2017 από 96,6 % το 2016, κυρίως λόγω επιβαρυντικών για το χρέος προσαρμογών αποθεμάτων-ροών, καθώς το πρωτογενές έλλειμμα και οι πληρωμές τόκων αντισταθμίστηκαν σε μεγάλο βαθμό από τη μειωτική επίδραση της πραγματικής ανάπτυξης και του πληθωρισμού. Οι εαρινές προβλέψεις της Επιτροπής του 2018 εμφανίζουν μείωση του δείκτη χρέους στο 96,4 % το 2018 και στο 96,0 % το 2019 κυρίως λόγω της υψηλής ονομαστικής ανάπτυξης που αντισταθμίζει τα πρωτογενή ελλείμματα και τις πληρωμές των τόκων.

               (10)Σύμφωνα με το άρθρο 126 παράγραφος 12 της Συνθήκης, απόφαση του Συμβουλίου σχετικά με την ύπαρξη υπερβολικού ελλείμματος καταργείται εφόσον, κατά την άποψη του Συμβουλίου, έχει διορθωθεί το υπερβολικό έλλειμμα στο οικείο κράτος μέλος.

               (11)Κατά την άποψη του Συμβουλίου, το υπερβολικό έλλειμμα στη Γαλλία έχει διορθωθεί και η απόφαση 2009/414/ΕΚ θα πρέπει επομένως να καταργηθεί.

               (12)Από το 2018, έτος που έπεται της διόρθωσης του υπερβολικού ελλείμματος, η Γαλλία υπάγεται στο προληπτικό σκέλος του Συμφώνου Σταθερότητας και Ανάπτυξης και θα πρέπει να παρουσιάσει κατάλληλο ρυθμό προόδου για την επίτευξη του μεσοπρόθεσμου δημοσιονομικού στόχου της, συν τοις άλλοις τηρώντας το όριο αναφοράς για τις δαπάνες, καθώς και να συμμορφωθεί με το κριτήριο του χρέους, σύμφωνα με το άρθρο 2 παράγραφος 1α του κανονισμού (ΕΚ) αριθ. 1467/97,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Από τη συνολική εκτίμηση συνάγεται ότι η κατάσταση υπερβολικού ελλείμματος στη Γαλλία έχει διορθωθεί.

               Άρθρο 2

               Η απόφαση 2009/414/ΕΚ καταργείται.

               Άρθρο 3

               Η παρούσα απόφαση απευθύνεται στη Γαλλική Δημοκρατία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 2009/414/ΕΚ του Συμβουλίου, της 27ης Απριλίου 2009, σχετικά με την ύπαρξη υπερβολικού ελλείμματος στη Γαλλία (ΕΕ L 135 της 30.5.2009, σ. 19).

                     (2)

                        Κανονισμός (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (ΕΕ L 209 της 2.8.1997, σ. 6).

                     (3)

                        Όλα τα έγγραφα που αφορούν τη διαδικασία υπερβολικού ελλείμματος της Γαλλίας είναι διαθέσιμα στην ακόλουθη διεύθυνση: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/france_en#ongoing-procedure.

                     (4)

                        Κανονισμός (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας (ΕΕ L 145 της 10.6.2009, σ. 1).

                     (5)

                        Σύμφωνα με τις «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης» που ενέκρινε η οικονομική και δημοσιονομική επιτροπή στις 15 Μαΐου 2017, οι οποίες διατίθενται στη διεύθυνση:http://data.consilium.europa.eu/doc/document/ST-9344-2017-INIT/en/pdf

                     (6)

                        Η Eurostat εξέφρασε επιφύλαξη όσον αφορά την ποιότητα των στοιχείων που υπέβαλε η Γαλλία. Πρώτον, η Eurostat θεωρεί ότι η Agence Française de Développement θα πρέπει να κατατάσσεται εντός του τομέα της γενικής κυβέρνησης, γεγονός που θα οδηγούσε σε αύξηση του δημόσιου χρέους. Δεύτερον, η Eurostat θεωρεί ότι η εισφορά κεφαλαίου από το κράτος στην AREVA (0,1 % του ΑΕΠ) το 2017 θα πρέπει να αντιμετωπίζεται ως κεφαλαιακή μεταβίβαση, με αντίκτυπο στο έλλειμμα.